KPM Jalankan Sesi Libat Urus Sebelum Sekolah Dibuka

Untuk mendapatkan maklumat terkini, ikuti kami melalui Telegram

Labuan – Berhubung dengan pembukaan sesi persekolahan yang dijadualkan bermula pada 3 Oktober ini, Kementerian Pendidikan Malaysia (KPM) menjalankan beberapa sesi libat urus bersama-sama wakil Persatuan Ibu Bapa dan Guru (PIBG) bagi mendapatkan pandangan ibu bapa dan guru tentang persekolahan anak-anak di negeri yang telah memasuki Fasa Tiga Pelan Pemulihan Negara (PPN).

Pada pagi ini, rombongan Menteri Kanan Pendidikan, YB Datuk Dr. Radzi Jidin yang turut disertai oleh Ketua Setiausaha KPM, YBhg. Datuk Yusran Shah Mohd Yusof dan Ketua Pengarah Pendidikan Malaysia, YBhg. Datin Sri Noor Zamani Abdol Hamid mengadakan sesi libat urus di Labuan bersama-sama wakil PIBG dan guru di bawah Jabatan Pendidikan Wilayah Persekutuan.

Dalam sesi ini, YB Datuk Dr. Radzi Jidin menerangkan cadangan KPM berhubung dengan pembukaan sekolah. YB Datuk Dr. Radzi juga mendengar cadangan, pandangan serta menjawab soalan daripada wakil PIBG dan guru. Sesi libat urus di Labuan akan diteruskan pada pagi esok sebelum berangkat pulang ke Kuala Lumpur.

Terdahulu, pada 3 September lalu, KPM berada di Perlis untuk sesi libat urus bersama-sama PIBG, guru, serta pengetua dan guru besar di seluruh negeri Perlis. Sesi pertama adalah bersama-sama PIBG sekolah rendah dan kemudian diteruskan dengan sesi bersama-sama PIBG sekolah menengah.

“Sesi perkongsian ini dapat membantu kami dalam memuktamadkan kerangka komprehensif pembukaan dan pengoperasian sekolah,“ ujar YB Datuk Dr. Radzi menerusi hantaran di media sosial beliau.

Menurut YB Datuk Dr. Radzi, “kami amat menghargai segala pandangan yang diberikan. Sepertimana yang selalu ditegaskan oleh KPM, keselamatan dan kesihatan anak-anak akan sentiasa diberikan penekanan.“

“Berilah kepercayaan kepada kami untuk melaksanakan yang terbaik demi pendidikan anak-anak generasi pewaris negara,“ tambah beliau.


Pencapaian Terbaik Malaysia di Pentas Paralimpik

Kontinjen Malaysia mampu mengukir senyuman kegembiraan sebaik-baik sahaja Sukan Paralimpik Tokyo 2020 melabuhkan tirainya secara rasmi pada malam ini.

Kepulangan atlet para negara diiringi dengan kejayaan mengutip tiga pingat emas dan dua pingat perak sekali gus merealisasikan sasaran yang ditetapkan oleh Kementerian Belia dan Sukan serta Majlis Paralimpik Malaysia.

Detik istimewa Malaysia bermula menerusi kejayaan atlet powerlifting, Bonnie Bunyau Gustin yang meraih pingat emas bagi kategori bawah 72 kilogram (kg) di Tokyo International Forum pada 28 Ogos lalu. Menariknya, kejayaan atlet dari Serian, Sarawak ini diperoleh menerusi catatan baharu Paralimpik selepas Bonnie berjaya mengangkat bebanan seberat 228 kg pada percubaan ketiga. Hasrat untuk memecahkan rekod dunia miliknya sendiri dengan catatan 230 kg yang dilakukan di Dubai, Emiriyah Arab Bersatu pada Jun lalu tidak kesampaian selepas Bonnie gagal mengangkat berat bebanan 231 kg.

Namun begitu, kejayaan itu sudah memadai buat Bonnie untuk memastikan emas menjadi milik Malaysia,  jauh meninggalkan pemenang tempat kedua dari Mesir, Mahmoud Attia apabila hanya mampu mengangkat 191 kg dan atlet Great Britain, Micky Yule yang meraih pingat gangsa (182 kg).

Kecemerlangan Bonnie walau bagaimanapun gagal diulangi seorang lagi atlet powerlifting negara, Jong Yee Khie apabila tewas kepada Enkhbayaryn Sodnompiljee dari Somalia yang meraih pingat emas kategori bawah 107 kg dengan catatan 245 kg. Namun begitu, Yee Khie tidak perlu kecewa kerana dia turut membanggakan Malaysia dengan pingat perak berserta catatan 237 kg setelah tewas kepada Sodnompiljee yang merupakan pemegang rekod dunia serta Paralimpik.

Sehari selepas itu, kem negara dikejutkan dengan kontroversi pingat emas jaguh olahraga para negara, Muhammad Ziyad Zolkefli bagi acara lontar peluru T20 (masalah pembelajaran) pada aksi akhir di Stadium Olimpik dibatalkan. Kegembiraan seluruh rakyat Malaysia terhenti selepas penganjur temasya memutuskan bahawa penyertaan Ziyad yang pada ketika itu berjaya melakukan rekod baharu dunia dengan lontaran sejauh 17.94 meter (m) tidak diiktiraf selepas diletakkan status sebagai DNS (Did Not Start). Hal ini selepas Ukraine membuat protes kerana Ziyad lewat memasuki bilik menunggu dalam tempoh yang dibenarkan sebelum pertandingan itu bermula.

Disebabkan itu, pingat emas Ziyad diberikan kepada atlet Ukraine, Maksym Koval sekali gus mencipta nama selaku pemegang rekod dunia baharu dengan catatan 17.34 m, manakala rakan senegaranya, Oleksandr Yarovyi meraih perak (17.30 m). Pingat gangsa pula dimenangi atlet Greece, Efstratios Nikolaidis dengan lontaran hanya sejauh 15.93 m.

Kekecewaan itu sedikit banyak terubat selepas Chew Wei Lun mencipta kejutan pingat perak buat kontinjen Malaysia dalam acara Boccia kategori BC1 di Pusat Gimnastik Ariake pada 1 September 2021. Kemaraan Wei Lun hingga ke peringkat akhir sememangnya tidak diduga sebelum dia terpaksa akur apabila tewas kepada juara bertahan yang juga juara dunia dari Great Britain, David Smith dengan keputusan 2-4.

Saingan hari terakhir bagi kontinjen negara pada 4 September lalu berlangsung dengan penuh dramatik dengan Malaysia meletakkan sandaran kepada dua atlet terakhir Malaysia, iaitu pemain badminton para SU5, Cheah Liek Hou dan jaguh lompat jauh para T20, Abdul Latif Romly. Liek Hou terpaksa berhempas pulas dalam tiga set  menentang pemain Taiwan, Fang Jen-yu selepas tewas set pertama 15-21 sebelum bangkit memenangi dua set seterusnya dengan keputusan 21-10 dan 21-16 pada peringkat separuh akhir. Liek Hou yang pernah memenangi 11 kejuaraan dunia sejak tahun 2005 berusaha memastikan kejayaan di pentas akhir menjadi miliknya biarpun berdepan cabaran sengit daripada pilihan utama, Dheva Anrimusthi dari Indonesia menerusi kemenangan 21-17, 21-15.

Kejayaan itu menyaksikan emas bersejarah buat Liek Hou dan Malaysia kerana pentas Paralimpik Tokyo 2020 merupakan kali pertama sukan badminton diperkenalkan sejak temasya berkenaan mula dipertandingkan di Rom, Itali pada tahun 1960.

Pada hari yang sama, tumpuan seterusnya terarah kepada Latif yang merupakan wakil terakhir kontinjen negara pada Sukan Paralimpik Tokyo 2020. Ternyata Latif tidak mengecewakan apabila berjaya menjelmakan pingat emas ketiga Malaysia menerusi lompatan sejauh 7.45 m sekali gus mempertahankan kejayaan yang dimenanginya sewaktu edisi Paralimpik Rio 2016.

Tiga lompatan pertama atlet dari Perlis itu dengan jarak 7.26 m, 7.45 m dan 7.24 m gagal dicabar oleh 11 peserta negara lain dalam aksi akhir di Stadium Olimpik yang memastikan dia berada pada landasan yang tepat untuk menjuarai saingan lompat jauh T20.

Begitu pun, kem negara cemas seketika selepas Latif mengalami kecederaan pangkal paha kiri sewaktu lompatan ketiga sehingga terpaksa menggunakan kerusi roda selepas itu. Mujurlah catatan terbaiknya, iaitu 7.45 m masih gagal dipintas oleh mana-mana peserta dan memilih untuk tidak melakukan lompatan terakhir selepas pencabar terdekatnya di tempat kedua, Athanasios Prodromou dari Greece hanya mampu melompat sejauh 7.17 m. Pencapaian itu sekali gus menyaksikan Latif muncul sebagai atlet Malaysia pertama selaku juara dalam dua temasya berturut-turut dan menanti ganjaran RM1 juta yang diperuntukkan dalam Skim Hadiah Kemenangan Sukan (SHAKAM) bagi pemenang pingat emas.

Pencapaian di Tokyo sudah tentu melegakan ketua rombongan Malaysia yang juga Presiden Majlis Paralimpik Malaysia, YBhg. Datuk Seri Megat D Shahriman Zaharudin kerana kontinjen negara berjaya mencapai sasaran yang ditetapkan dan menutup temasya berkenaan dengan Malaysia berada pada kedudukan ke-39 terbaik daripada keseluruhan 86 negara yang bertanding.

Lebih menarik, kejayaan itu turut mengatasi pencapaian kontinjen terdahulu pada Paralimpik Rio 2016 yang pada ketika itu berjaya memenangi tiga pingat emas dan satu gangsa. Pastinya pungutan pingat Malaysia mampu bertambah untuk penganjuran edisi seterusnya di Paris, Perancis pada tahun 2024.


Labuan sebagai Perintis Pembukaan Sekolah

Untuk mendapatkan maklumat terkini, ikuti kami melalui Telegram

Labuan – “Pembukaan semula sekolah akan dijalankan mengikut fasa Pelan Pemulihan Negara (PPN) dan Kementerian Pendidikan Malaysia (KPM) sedang menjalankan kajian dan penelitian yang mungkin menyaksikan Labuan menjadi negeri pertama yang terlibat dalam pembukaan sektor tersebut,“ demikian menurut Menteri Kanan Pendidikan, YB Datuk Dr. Radzi Jidin, pada satu sidang media di Labuan hari ini.

Tambah YB Datuk Dr. Radzi, “langkah tersebut dipertimbangkan susulan peralihan Labuan ke Fasa Empat PPN yang secara umumnya hampir keseluruhan sektor ekonomi dan sosial  dibenarkan beroperasi, dengan hasrat kita kembali kepada kehidupan normal sebelum ini mengikut prosedur operasi standard (SOP) yang ketat.“

“Kita lihat Labuan merupakan satu-satunya negeri yang telah berada dalam Fasa Empat PPN yang memperlihatkan hampir keseluruhan sektor telah dibuka, dan kita sedang melihat cara terbaik bagaimana sektor pendidikan boleh dibuka dalam keadaan selamat,” kata YB Datuk Dr. Radzi.

Menurut YB Datuk Dr. Radzi juga, “pihak KPM mempertimbangkan semua aspek tersebut dan pembukaan sekolah bakal dijalankan mengikut fasa. Insya-Allah kita akan ambil kira segala pandangan yang diberikan dalam menyusun dan merangka pembukaan sekolah nanti.”

Dalam pada itu, YB Datuk Dr. Radzi juga berkata, KPM di peringkat persekutuan mengadakan mesyuarat dengan Pengarah Jabatan Kesihatan Wilayah Persekutuan Labuan, Dr. Ismuni Bohari dan Ketua Pegawai Eksekutif Perbadanan Labuan, Dr. Fary Akmal Osman bagi membincangkan cadangan pembukaan sekolah tersebut.

Jelas YB Datuk Dr. Radzi, “pertemuan itu adalah untuk menerangkan kepada mereka mengenai cadangan kami dan mendapatkan input serta pandangan daripada mereka bagi memastikan kaedah yang dicadangkan dapat dilaksanakan dengan baik dan mendapat sokongan semua pihak supaya anak-anak dapat kembali ke sekolah dengan selamat.“


Program BACATON Bersempena dengan DMK 2022

Semanggol – Dewan Bahasa dan Pustaka Wilayah Utara (DBPWU) dengan kerjasama Pejabat Pendidikan Daerah (PPD) Kerian, Sekolah Menengah Kebangsaan (SMK) Mudzaffar Shah, Kelab Penyair dan Deklamator Perak, serta Pertubuhan Kebudayaan dan Kesenian Kerian telah menganjurkan Program Baca dan Tonton (BACATON) bersempena dengan Dekad Membaca Kebangsaan (DMK) 2022. Program ini diadakan untuk mempersegar semangat membaca dalam kalangan pelajar sekolah dan masyarakat setempat.

Program ini turut menampilkan YBhg. Datuk Dr. Zulkafli Ghazali, mantan Pengarah Bahagian Pemprosesan Radiasi, Agensi Nuklear Malaysia sebagai ikon program.  Beliau merupakan alumni SMK Mudzaffar Shah sebelum melanjutkan pelajaran ke Sekolah Menengah Alam Shah Kuala Lumpur, Universiti Kebangsaan Malaysia dan seterusnya ke peringkat sarjana di Manchester University dan doktor falsafah di Leeds University, United Kingdom. Kepulangan beliau ke SMK Mudzaffar Shah umpama sirih pulang ke gagang dan ikan pulang ke lubuk yang memberikan semangat kepada anak-anak zaman baharu di sekolah berkenaan untuk terus membaca dan menimba ilmu demi kemajuan diri, keluarga, bangsa dan negara.

Sementara itu, Encik Zulkifli Jamaludin, Timbalan PPD Kerian (Sektor Pembangunan Murid) ketika merasmikan program menegaskan bahawa budaya membaca amat penting diterapkan secara bersungguh-sungguh dalam kalangan pelajar kerana dengan membacalah ilmu untuk membina sahsiah diri itu diperoleh.

Contoh yang paling jelas ialah ikon yang ditampilkan pada hari ini, iaitu daripada seorang budak kampung, beliau belajar sampai memperoleh kejayaan seperti pada hari ini. Datuk Dr. Zulkafli Ghazali merupakan antara kejayaan SMK Mudzaffar Shah dan kebanggaan Daerah Kerian.

Encik Zulkifli turut menyarankan agar program seumpama ini diteruskan dan diadakan dengan skala yang lebih besar dengan kerjasama pelbagai pihak supaya memanfaatkan pelajar dan masyarakat setempat. Dengan cara ini, akan lebih ramai lagi “Datuk Dr. Zulkafli Ghazali” lahir di Daerah Kerian ini.

Sementara itu, Datuk Dr. Zulkafli Ghazali juga mencadangkan agar ditubuhkan Alumni SMK Mudzaffar Shah supaya kegiatan ilmu seperti ini dapat digerakkan dengan lebih luas dan sistematik dengan kerjasama DBP, PPD dan badan-badan bukan kerajaan yang ada.

Program bual bicara ini dipengerusikan oleh pengasas BACATON, Encik Sallehuddin Ibrahim. Yang turut hadir dalam program ini termasuklah Encik Rahimi Arifin (Pengarah DBPWU) dan Tuan Haji Mustapa Abidin (Pengetua SMK Mudzaffar Shah), serta Tuan Haji Sahariman Abdul Manap (Pengerusi Pertubuhan Kebudayaan dan Kesenian Kerian)

Program ini yang diadakan bermula dari pukul 8.30 pagi hingga 11.00 pagi di Dewan Jaya, SMK Mudzaffar Shah, Simpang Empat, Semanggol, Perak, turut disertai oleh guru-guru dan pegawai-pegawai PPD Kerian. Deklamasi puisi dan dendangan syair oleh pemuisi jemputan dan pelajar sekolah turut mewarnai program sebagai wadah untuk menyemarakkan kegiatan bersempena dengan DMK 2022.


KPM Teruskan Sesi Libat Urus di Negeri Sembilan

Negeri Sembilan – Kementerian Pendidikan Malaysia (KPM) pada hari ini meneruskan sesi libat urus bersama-sama Persatuan Ibu Bapa dan Guru (PIBG), guru, guru besar dan pengetua sekolah dari seluruh Negeri Sembilan.

Menurut Menteri Kanan Pendidikan, YB Datuk Dr. Radzi Jidin, menerusi sesi libat urus ini, KPM mendapatkan pandangan ibu bapa, guru dan pentadbir sekolah tentang sesi persekolahan di negeri yang telah memasuki Fasa Tiga Pelan Pemulihan Negara (PPN).

“Perkara ini penting dalam membantu KPM memuktamadkan pelan komprehensif pembukaan sekolah,” ujar YB Dr. Radzi menerusi hantaran di media sosial beliau.

Tambah beliau, “segala saranan dan cadangan yang dilontarkan dalam sesi libat urus ini akan kami teliti dan perhalusi. Apa-apa jua yang kami usahakan pastinya demi pendidikan generasi masa depan negara.”

Dalam satu hantaran lain, YB Dr. Radzi berkata, “sebelum memulakan sesi ketiga libat urus pada hari ini, saya mengadakan mesyuarat secara maya bersama-sama Pengerusi Suruhanjaya Perkhidmatan Pendidikan (SPP).”

“Dalam mesyuarat tersebut, perkara utama yang dibincangkan adalah mengenai status pengambilan khas 18 702 orang Pegawai Perkhidmatan Pendidikan (PPP) Gred DG41 secara sekali beri,” tambah YB Dr. Radzi.

“Saya yakin, SPP selaku Pihak Berkuasa Melantik (PBM) sentiasa komited untuk membantu KPM dalam mempercepat pengisian kekosongan jawatan guru. Usaha ini akan dapat melancarkan lagi pelaksanaan pengajaran dan pembelajaran,” katanya.


KPM Teliti Cadangan Pelajar SPM 2021

Untuk mendapatkan maklumat terkini, ikuti kami melalui Telegram

Putrajaya – Menteri Pendidikan, Yang Berhormat (YB) Datuk Dr. Radzi Jidin telah mengadakan dua sesi libat urus secara dalam talian dengan hampir 100 orang pelajar Sijil Pelajaran Malaysia (SPM) tahun 2021 dari seluruh negara pada petang tadi. Sesi pertama melibatkan wakil pelajar Sekolah Menengah Kebangsaan (SMK) manakala sesi kedua pula khusus untuk Murid Berkeperluan Khas (MBK).

Menurut YB Datuk Dr. Radzi Jidin melalui kenyataannya di laman sosial Facebook beliau, para pelajar yang terlibat dalam perbincangan tadi begitu teruja berkongsi tentang pengalaman dan cabaran yang dihadapi oleh mereka dalam tempoh yang mencabar ini, termasuklah persiapan dalam menghadapi peperiksaan SPM yang dijadualkan berlangsung pada bulan Mac tahun depan. YB Datuk Dr. Radzi Jidin turut menyatakan bahawa beliau juga mendapat pelbagai pandangan dan cadangan untuk menambah baik pendekatan pengajaran dan pembelajaran yang sedia ada daripada para pelajar tersebut.

Di samping itu, dalam sesi kedua libat urus secara dalam talian, YB Datuk Dr. Radzi Jidin turut tersentuh dengan perkongsian daripada MBK yang tidak pernah jemu mengikuti pembelajaran walaupun terpaksa menempuh pelbagai cabaran. Dalam sesi tersebut, MBK menyuarakan harapan mereka agar dapat kembali ke sekolah dan mengikuti pembelajaran secara bersemuka dengan selamat.

Saya amat menghargai semua perkongsian dan cadangan yang diberikan. Insya-Allah, cadangan tersebut akan kami teliti dan perhalusi demi kebaikan bersama. Diharapkan semua pelajar yang bakal menduduki SPM pada tahun 2021 terus bersemangat untuk membuat persediaan dengan sebaiknya. KPM sentiasa komited untuk melakukan yang terbaik.


Kepengikutan dalam Hidup Seharian

Sekalipun aspek kepengikutan tidak banyak diperkatakan berbanding dengan kepimpinan, sudah tiba masanya perhatian diberikan secara serius kepada kepentingan pengikut dan kepengikutan dalam struktur masyarakat. Pada hakikatnya, setiap pemimpin itu juga seorang pengikut, walaupun pengikut tidak semestinya diberikan tanggungjawab untuk memimpin dan digelar ketua.

Sekalipun status dan kedudukan pemimpin itu tampak hebat, tinggi dan dimuliakan, namun sebenarnya pemimpin sangat khuatir kehilangan pengaruh dan sokongan pengikutnya. Tanpa dukungan dan ketaatan para pengikut, lemahlah kedudukan seorang pemimpin. Kuantiti dan bilangan pengikut yang setia dijadikan kayu ukur untuk menilai sejauh manakah kekuatan dan kehebatan seseorang pemimpin.

Bagi pemimpin yang sememangnya mempunyai keperibadian, akhlak dan tingkah laku yang disenangi, di samping keupayaan membuat keputusan yang bijak dan pengalaman yang luas dalam mengendalikan urusan organisasi, kebolehpercayaan, kesetiaan dan rasa hormat  pengikut tidak sukar untuk diraih.

Namun begitu, sekiranya pemimpin mempunyai akhlak yang buruk, tidak mempunyai sifat empati, sukar bertolak ansur, tidak berkemampuan mengendalikan konflik, kurang upaya membuat keputusan yang tepat dan tidak berwibawa, pastinya timbul rasa tidak puas hati dalam kalangan pengikut. Satu-satunya cara untuk mendapatkan kerjasama para pengikut adalah dengan memberikan tekanan demi tekanan, menggunakan paksaan, ancaman dan amaran, yang pada akhirnya akan berkesudahan dengan kekasaran, keganasan, ketidakadilan dan penindasan.

Pemimpin sebegini tidak mahu pengikutnya lebih berilmu dan bermaklumat, supaya mudah diperdaya dan terus berada di bawah telunjuk. Secara halus atau terang-terangan, pemimpin ini mengunci kerangka fikir pengikut dengan pelbagai helah, peraturan dan tipu daya. Malahan, ada kalanya pemimpin melakukan strategi kotor yang menimbulkan perselisihan dan pergeseran dalam kalangan pengikut, mengaburi mata dan melencongkan perhatian pengikut daripada kelemahan dan ketidakcekapan kepimpinannya. Kaedah menakut-nakutkan pengikut dengan pelbagai ancaman yang dimomokkan bagi mereka yang dianggap tidak patuh, sudah menjadi lumrah.

Sebagai akibatnya pengikut terpaksa menuruti segala kehendak dan arahan pemimpin kerana semata-mata takut diapa-apakan sekiranya membantah. Bagaikan kerbau dicucuk hidungnya, begitulah perumpamaan yang boleh menggambarkan situasi ini. Pemimpin terus-menerus menindas dan menekan pengikut kerana mahu kekal berkuasa, sementara pengikut pula tidak berani melakukan sebarang perubahan kerana bimbang dikenakan tindakan yang boleh mengancam keselamatan dan masa depan mereka.

Sebenarnya hubungan antara pemimpin dengan pengikut mestilah saling memperkukuh, melengkapi dan meningkatkan potensi antara satu dengan lain. Ibarat aur dengan tebing, pemimpin dan pengikut saling memerlukan untuk menjalin kerjasama yang erat. Asas kepada kolaborasi antara pemimpin dengan pengikut bergantung pada tahap kebolehpercayaan dan hormat  antara keduanya.

Pengikut percaya bahawa pemimpinnya akan membawanya ke arah kebaikan dan kesejahteraan. Sementara itu, pemimpin juga memerlukan pengikut yang aktif menyokong gagasan dan idea yang hendak diperkenalkan. Mekanisme semak dan imbang perlu dimainkan oleh para pengikut yang sentiasa peka dan sedar akan tanggungjawab mereka terhadap pemimpin. Pengikut yang mithali tidak boleh membiarkan pemimpin terus bergelumang dengan tingkah laku dan perbuatan yang menghakis kepercayaan orang ramai kepadanya.

Melalui kaedah yang sesuai, pengikut mestilah mempunyai akses dan saluran untuk menyuarakan pandangan dan menyatakan sesuatu kebenaran dengan penuh ketelusan dan integriti. Pemimpin  juga tidak boleh semata-mata mendengar daripada satu pihak sahaja, khususnya dalam kalangan pengikut tegar dan penyokong yang setia. Pengikut seperti ini hanya akan menceritakan perkara yang baik dan indah sahaja, iaitu yang hendak didengar oleh pemimpin tersebut. Tidaklah hairan sekiranya pemimpin yang telah lama dikelilingi oleh para pengikut yang taasub dan yang sering mengampu, pada akhirnya terpaksa berhadapan dengan penentangan daripada pengikut yang berkesudahan dengan penyingkiran dan kejatuhan.

Tergelincirnya pemimpin daripada prinsip dan etika yang telah digariskan, terseretlah sama pengikut ke lembah kehinaan dan kehancuran. Ibarat dua sisi pada duit syiling yang sama, sesungguhnya pengikut dan pemimpin berpisah tiada. Pesanan buat pemimpin – hargailah kesetiaan pengikut dengan memberikan kepimpinan yang terbaik, berdedikasi dan berintegriti. Untuk pengikut pula, mainkanlah peranan yang efektif dalam memastikan pemimpin sentiasa berada di atas landasan yang benar.

Profesor Datuk Dr. Harlina Halizah Siraj, Pengarah dan Pengasas AKADEMI DR HAR


KPM Dapatkan Pandangan Pentadbir Sekolah di Sarawak

Kuching – Rombongan Menteri Kanan Pendidikan, Yang Berhormat (YB) Datuk Dr. Radzi Jidin tiba di Kuching, Sarawak pada pagi ini untuk sesi libat urus pengoperasian sekolah bersama-sama guru besar dan pengetua sekolah di negeri Sarawak.

Selain itu, YB Datuk Dr. Radzi Jidin dan rombongan KPM turut menjalankan sesi libat urus bersama-sama Jawatankuasa Bencana Negeri Sarawak yang dihadiri oleh Menteri Kerajaan Tempatan dan Perumahan Sarawak, YB Sim Kui Hian dan Menteri Muda Pendidikan, Sains dan Penyelidikan Teknologi, YB Dr. Annuar Rapa’ee.

Menerusi hantaran di media sosial, YB Dr. Radzi berkata, “input dan pandangan daripada sesi ini dapat membantu KPM dalam memuktamadkan pelan komprehensif pengoperasian sekolah termasuklah negeri Sarawak yang berada pada Fasa Tiga Pelan Pemulihan Negara (PPN).”

Dalam pada itu, rombongan KPM berkesempatan melawat pusat pemberian vaksin bagi murid yang berumur antara 16 tahun hingga 17 tahun di Sekolah Menengah Kebangsaan Matang Jaya, Kuching.

Rombongan KPM ke Sarawak turut disertai oleh Ketua Setiausaha KPM, YBhg. Datuk Yusran Shah Mohd Yusof, Ketua Pengarah Pendidikan Malaysia, YBhg. Datin Sri Hajah Nor Zamani Abdol Hamid dan wakil Pengarah Bahagian Pengurusan Sekolah Harian, Puan Juraida [email protected].


KPM Perkenalkan Sistem Penggiliran ke Sekolah

Untuk mendapatkan maklumat terkini, ikuti kami melalui Telegram

Putrajaya – Menyedari akan kebimbangan banyak pihak berhubung dengan pembukaan sekolah pada 3 Oktober ini, Menteri Kanan Pendidikan, YB Datuk Dr. Radzi Jidin menjelaskan bahawa Kementerian Pendidikan Malaysia (KPM) akan memperkenalkan sistem penggiliran kehadiran murid ke sekolah, iaitu hanya 50 peratus jumlah murid daripada keseluruhan enrolmen dibenarkan hadir ke sekolah pada satu masa yang ditetapkan.

Untuk itu, sesi persekolahan secara bersemuka akan mengikut fasa di setiap negeri, iaitu bagi negeri yang berada dalam Fasa Empat, semua institusi pendidikan akan dibuka sepenuhnya. Sementara itu, bagi negeri dalam Fasa Tiga, semua institusi pendidikan akan dibuka secara berperingkat. Selebihnya, bagi negeri dalam Fasa Satu dan Fasa Dua, KPM memutuskan semua institusi pendidikan ditutup, pelaksanaan pengajaran dan pembelajaran di rumah (PdPR) diteruskan dan hanya murid kelas peperiksaan dibenarkan ke sekolah (negeri Fasa Dua).

“Setelah mengambil kira segala pandangan, KPM memutuskan kapasiti kelas dihadkan kepada 50 peratus. Hal ini bermaksud, setiap kelas akan dipecahkan kepada dua kumpulan dan mereka akan bergilir untuk datang ke sekolah secara mingguan. Saya beri contoh, kelas Tingkatan 5A mempunyai 36 orang murid secara keseluruhan, maka jumlah ini akan dipecahkan kepada dua kumpulan, iaitu Kumpulan A dan Kumpulan B dengan masing-masing murid berjumlah 18 orang bagi setiap kumpulan. Kumpulan ini akan datang ke sekolah secara bergilir mengikut kumpulan.  Kita percaya bahawa kaedah ini bukan sahaja akan dapat mengurangkan jumlah murid di dalam sesebuah kelas, tetapi yang lebih penting dapat mengurangkan risiko sekiranya berlaku jangkitan COVID-19,” ujar YB Datuk Dr. Radzi dalam sidang medianya pada petang ini.

Tambah beliau, penggiliran ini bermaksud, pada minggu pertama, Kumpulan A akan melaksanakan pengajaran dan pembelajaran (PdP) secara bersemuka, manakala Kumpulan B akan melaksanakan PdPR. Pada minggu kedua pula, Kumpulan B akan melaksanakan PdP secara bersemuka, manakala Kumpulan A melaksanakan PdPR. Sistem penggiliran ini akan berlarutan sehingga satu tempoh yang akan dimaklumkan oleh KPM kelak.

Umum perlu mengetahui bahawa pengoperasian sekolah yang diputuskan ini telah mengambil kira ketetapan yang dibuat dalam Pelan Pemulihan Negara (PPN) dengan mengambil kira pandangan semua pihak, iaitu ibu bapa, guru, pengetua, pelajar, Kementerian Kesihatan Malaysia (KKM) dan Majlis Keselamatan Negara (MKN). Tujuannya tidak lain tidak adalah untuk memastikan keputusan yang dibuat oleh KPM sebagai tepat dan merupakan keputusan yang terbaik untuk membawa kembali anak-anak ke sekolah.

“KPM mendapati, sejak operasi sekolah tidak berjalan secara bersemuka, anak-anak kita semakin jauh daripada sistem persekolahan. Kita tidak boleh membiarkan perkara ini berlarutan. Kita mempunyai perancangan, tetapi kita perlu melihat keadaan persekitaran. Kita juga perlu melihat dalam konteks yang lebih luas, khususnya latar belakang murid yang berbeza-beza. Maka itu, kami mencari titik tengah, iaitu kaedah yang terbaik untuk membawa lima juta orang murid di seluruh negara untuk kembali ke sekolah. Keputusan ini bukanlah mudah tetapi di kementerian, kami bertanggungjawab untuk memastikan anak-anak ini tidak terus berjauhan dengan sistem persekolahan. Kerangka yang diperkenalkan ini walaupun tidak sempurna tetapi inilah yang terbaik kerana apa-apa yang penting adalah untuk membawa mereka kembali ke sekolah kerana mereka sudah terlalu lama renggang dengan sistem persekolahan,” ujar YB Datuk Dr. Radzi.

Selain itu, YB Datuk Dr. Radzi turut memaklumkan bahawa terdapat enam kategori kehadiran murid ke sekolah tanpa penggiliran, iaitu kategori pertama, Murid Berkeperluan Khas (MBK) di Sekolah Menengah Pendidikan Khas (SMPK); Sekolah Menengah Pendidikan Khas Vokasional (SMPKV); Sekolah Kebangsaan Pendidikan Khas (SKPK); dan Program Pendidikan Khas Integrasi (PPKI). Kategori kedua, murid tingkatan 6 semester dua dan International Baccalaureate Diploma (IBD) tahun 2. Kategori ketiga, murid di sekolah asrama sepenuhnya; kategori keempat, murid kelas peperiksaan antarabangsa; kategori kelima, murid persekolahan/tadika swasta/pusat perkembangan minda (berusia empat hingga enam tahun); dan sekolah kurang murid, iaitu sekolah yang memiliki jumlah keseluruhan murid kurang daripada 150 orang.

Selain itu, menurut YB Datuk Dr. Radzi, pendekatan PdPR juga akan berbeza sebaik-baik sahaja penggiliran murid dilaksanakan kelak. Dalam hal ini, guru akan membantu murid untuk membuat persediaan apabila giliran mereka untuk PdP bersemuka tiba. Guru juga akan memberikan panduan kepada murid tentang bahan pendidikan yang akan diguna pakai dalam PdPR, selain DidikTV yang akan terus digunakan oleh murid sepanjang PdPR.

“Seperti yang saya katakan tadi, semua kaedah ini kita telah teliti satu per satu dan kita lakukan ini adalah untuk memastikan kita dapat kembalikan mereka ke sekolah terlebih dahulu,” tegas YB Datuk Dr. Radzi yang berharap semua pihak dapat memahami usaha keras KPM ini.


Sekolah Dibuka Semula Mengikut Fasa PPN

Putrajaya – Berhubung dengan pembukaan sesi persekolahan secara bersemuka pada 3 Oktober 2021 yang diumumkan oleh Kementerian Pendidikan Malaysia (KPM) sebelum ini, KPM menerusi Menteri Kanan Pendidikan, YB Datuk Dr. Radzi Jidin memaklumkan pembukaan semula sekolah di seluruh negara akan dilaksanakan secara berperingkat berdasarkan fasa yang telah ditetapkan di bawah Pelan Pemulihan Negara (PPN).

Dalam Sidang Media Pengoperasian Sekolah yang diadakan pada pukul 3.00 petang hari ini, KPM memaklumkan, ketetapan pembukaan sekolah sama ada menerusi kaedah pengajaran dan pembelajaran (PdP) secara bersemuka atau pengajaran dan pembelajaran di rumah (PdPR) bagi negeri Fasa Satu, Dua dan Tiga PPN akan dilaksanakan bermula pada 3 Oktober hingga 10 Disember 2021 bagi negeri Kumpulan A; dan pada 4 Oktober hingga 11 Disember 2021 bagi negeri Kumpulan B.

YB Dr. Radzi berkata, bagi negeri yang berada dalam kelompok Fasa Satu PPN, semua institusi pendidikan ditutup dan segala aktiviti pengajaran dan pembelajaran akan dilaksanakan menerusi kaedah PdPR.

“Sementara itu, bagi negeri Fasa Dua PPN, semua institusi pendidikan sekolah rendah ditutup dan pelaksanaan sesi PdP dilakukan secara PdPR sahaja, kecuali bagi Murid Berkeperluan Khas (MBK) di Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI) yang akan hadir tanpa penggiliran,” jelas YB Menteri Kanan Pendidikan.

Bagi murid sekolah menengah pula, beliau menjelaskan, hanya murid tingkatan enam semester dua; International Baccalaureate Diploma (IBD) tahun dua; Program Prauniversiti semester tiga di Sekolah Sukan Malaysia; MBK di Sekolah Menengah Kebangsaan Pendidikan Khas (SMKPK) dan Sekolah Menengah Pendidikan Khas Vokasional (SMPKV) serta PPKI; dan murid kelas peperiksaan antarabangsa akan hadir ke sekolah tanpa penggiliran. Tambah YB Dr. Radzi, “murid prasekolah, tadika swasta, pusat perkembangan minda berumur empat hingga enam tahun serta sekolah kurang murid, iaitu kapasiti kurang daripada 150 orang murid juga akan hadir ke sekolah tanpa penggiliran.”

Bagi negeri Fasa Tiga PPN, semua institusi pendidikan di bawah KPM dibuka secara berperingkat, tertakluk kepada ketetapan KPM dan penilaian risiko oleh pihak yang berkenaan. Kebenaran pembukaan sekolah di negeri Fasa Tiga PPN akan diluaskan terhadap murid prasekolah dan tadika swasta. Jelas YB Dr. Radzi lagi, “bagi peringkat sekolah menengah, kebenaran diberikan kepada murid kelas peperiksaan antarabangsa yang lain dan murid kelas peperiksaan awam di sekolah awam dan swasta untuk hadir secara penggiliran. Sementara itu, murid prauniversiti Sekolah Sukan Malaysia dan kelas peperiksaan awam di sekolah asrama penuh pula akan hadir tanpa penggiliran.”

Bagi negeri Fasa Empat PPN pula, semua institusi pendidikan dibuka sepenuhnya, tertakluk kepada penilaian risiko semasa. Hal ini dirumuskan oleh YB Menteri Kanan Pendidikan seperti pada rajah berikut:

Dalam pada itu, beliau turut memaklumkan, sesi persekolahan bagi negeri atau kawasan yang terlibat dengan program gelembung pelancongan atau travel bubble akan mengikut sesi pembukaan sekolah mengikut Fasa Empat PPN. Menurut YB Dr. Radzi, “keputusan ini dibuat selaras dengan pembukaan semua sektor ekonomi dan pelancongan di negeri yang berkenaan. Sebagai contoh di Langkawi, sekolah di kawasan tersebut akan dibuka sebagaimana sekolah di negeri Fasa Empat PPN.”

Dalam sidang media tersebut, YB Dr. Radzi turut berkata, sesi persekolahan bagi tahun 2021 akan dilanjutkan hingga Mac 2022. Hal ini bermakna, sesi persekolahan bagi tahun 2022 hanya akan bermula pada Mac tahun tersebut. Walau bagaimanapun, kemasukan murid tahun satu bagi sesi persekolahan tahun 2022 pula akan bermula pada April 2022.


KPM Peka terhadap Keselamatan Murid dan Kebimbangan Ibu Bapa

Untuk mendapatkan maklumat terkini, ikuti kami melalui Telegram

Putrajaya – Keselamatan murid merupakan aspek utama yang dititikberatkan oleh Kementerian Pendidikan Malaysia (KPM) semasa memutuskan pembukaan sesi pengoperasian sekolah mengikut fasa negeri masing-masing bermula 3 Oktober 2021 akan datang.

Menurut Menteri Kanan Pendidikan, Yang Berhormat (YB) Datuk Dr. Radzi Jidin dalam sidang media yang berlangsung kira-kira satu jam pada petang tadi menyatakan bahawa pihak KPM sentiasa mengutamakan keselamatan murid dan mengambil kira kebimbangan ibu bapa jika berlaku kes COVID-19 semasa pengoperasian sekolah.

KPM telah berbincang dengan pihak Kementerian Kesihatan Malaysia (KKM) dengan panjang lebarnya. Maka itu, KKM telah menetapkan bahawa jika terdapat kes positif COVID-19 di sekolah, pihak sekolah akan memaklumkan hal itu kepada Pusat Kesihatan Daerah (PKD) dan melaporkannya dalam sistem aplikasi data COVID-19 yang dibangunkan oleh pihak kementerian.

Seterusnya, PKD akan membuat penilaian risiko bagi menentukan tindakan yang akan diambil. Kami ingin memohon jasa baik ibu bapa untuk memahami bahawa dalam konteks ini, KPM akan bekerjasama dengan PKD dan melaksanakan apa-apa sahaja nasihat yang diberikan oleh PKD serta memaklumkannya kepada ibu bapa.

Pengoperasian sekolah perlu dilaksanakan untuk memastikan anak-anak tidak terus berjauhan daripada sistem pendidikan. Bukan sahaja Malaysia, negara lain seperti Filipina dan India juga turut mencari inisiatif bagi melaksanakan persekolahan secara bersemuka untuk mengelakkan keciciran murid dalam pelajaran walaupun penularan pandemik COVID-19 dalam negara tersebut masih belum reda.

Oleh hal yang demikian, bagi memastikan kelangsungan proses pengajaran dan pembelajaran yang akan dilaksanakan secara penggiliran mengikut jadual yang ditetapkan oleh KPM mulai 3 Oktober 2021 berjalan dengan lancarnya, ibu bapa juga perlu memainkan peranan mereka bagi memastikan anak-anak yang hadir ke sekolah berada dalam keadaan sihat dan tidak bergejala.

Selain itu, ibu bapa juga perlu mempersiapkan aspek keselamatan anak-anak sebelum ke sekolah. Sebagai contoh, ibu bapa perlu prihatin akan pemilihan pemandu bas yang akan menghantar anak-anak mereka ke sekolah sekiranya pemandu yang dipilih oleh mereka tidak berada dalam senarai yang diberikan oleh pihak KPM. Pemandu tersebut sewajarnya telah dipastikan menjalani dua dos vaksinasi demi keselamatan anak-anak.

Menurut YB Datuk Dr. Radzi Jidin, bagi membantu ibu bapa menguruskan pengangkutan anak-anak ke sekolah, pihak KPM telah mendapatkan senarai pengusaha bas sekolah daripada pihak Kementerian Pengangkutan Malaysia dan menggunakan senarai itu untuk berbincang dengan Badan Bertindak Imunisasi COVID-19 (CITF) supaya pemandu bas sekolah dalam senarai KPM divaksinkan.

Dalam soal pemakaian anak-anak ke sekolah pula, ibu bapa perlu memastikan anak-anak memakai pelitup muka. Pemakaian pelitup muka berganda adalah sangat digalakkan.

Tambah YB Datuk Dr. Radzi Jidin lagi, sebagai langkah mengurangkan beban ibu bapa menjelang pembukaan sesi persekolahan, KPM turut memberikan kelonggaran kepada murid memakai pakaian yang sesuai, kemas serta sopan jika pakaian seragam sekolah yang ada tidak lagi sesuai dipakai.

Bagi kelas Pendidikan Jasmani dan Pendidikan Kesihatan yang dibenarkan bagi aktiviti sukan, murid disarankan untuk memakai pakaian sukan dari rumah bagi mengelakkan kesesakan di tandas atau di bilik persalinan di sekolah, sekali gus meningkatkan risiko jangkitan COVID-19 antara mereka.

Di samping itu, YB Datuk Dr. Radzi Jidin menyatakan bahawa KPM juga tidak memaksa ibu bapa yang berasa ragu-ragu tentang tahap keselamatan anak mereka daripada dijangkiti COVID-19 apabila anak mereka hadir ke sekolah. Pihak sekolah tidak akan mengeluarkan surat amaran atau mengenakan sebarang tindakan disiplin ke atas murid sekiranya ibu bapa atau penjaga memilih untuk tidak menghantar anak-anak mereka ke sekolah.

Ketidakhadiran murid ke sekolah tidak dianggap sebagai satu kesalahan disiplin. Walau bagaimanapun, ibu bapa perlu menulis surat untuk menjelaskan sebab-sebab ketidakhadiran sebagai rekod kepada pihak sekolah. Kelonggaran ini terpakai bagi sesi pengoperasian sekolah hingga hujung tahun ini.

Kesimpulannya, KPM cuba untuk membawa dan mendekatkan anak-anak kembali ke sekolah dan pada masa yang sama akan sentiasa mengutamakan keselamatan mereka, dan mengambil kira tahap kebimbangan ibu bapa dalam konteks menghantar anak-anak ke sekolah. Sememangnya KPM sentiasa komited untuk memberikan yang terbaik.


KPM Buka Semula IPG di Seluruh Negara

Putrajaya – “Kementerian Pendidikan Malaysia (KPM) memutuskan untuk membuka semula semua Institut Pendidikan Guru (IPG) di seluruh negara untuk sesi pengajaran dan pembelajaran (PdP) secara bersemuka mengikut fasa bagi setiap negeri,“ ujar Menteri Kanan Pendidikan, YB Datuk Dr. Radzi Jidin dalam sidang medianya pada petang ini.

Menurut YB Datuk Dr. Radzi, semua IPG di negeri yang terletak dalam Fasa Satu dan Fasa Dua perlu melaksanakan kaedah pengajaran dan pembelajaran di rumah (PdPR). Manakala IPG yang terletak di negeri Fasa Tiga dan Fasa Empat pula akan mula dibuka untuk sesi PdP secara bersemuka pada 7 atau 8 November akan datang.

Di samping itu, pelajar yang telah lengkap divaksin sebanyak dua dos diberi pilihan sama ada untuk datang ke kampus bagi mengikuti sesi PdP secara bersemuka ataupun melakukan sesi PdPR (PdP Hibrid). Bagi pelajar yang belum divaksin dan belum lengkap divaksin sepenuhnya pula perlu mengikuti sesi kelas secara PdPR.

Pelajar yang terlibat merangkumi pelajar Program Diploma Perguruan Malaysia (PDPM), Program Ijazah Sarjana Muda Perguruan (PISMP), Program Diploma Pascasiswazah Pendidikan (PDPP) dan Program Persediaan Ijazah Sarjana Muda Perguruan (PPISMP).

Selain itu, YB Datuk Dr. Radzi turut memaklumkan bahawa sebanyak 88.56 peratus guru sekolah sudah melengkapkan dua dos vaksin dan dos pertama mencatatkan jumlah 97.46 peratus setakat 11 September 2021. Hal ini diikuti dengan 83.38 peratus anggota kakitangan perkhidmatan (AKP) sekolah melengkapkan dua dos vaksin dan 96.96 peratus untuk dos pertama. 74.90 peratus Pegawai Perhubungan Sekolah (PPS) telah melengkapkan dua dos vaksin dengan 90.59 peratus menerima dos pertama, manakala sekitar 2500 orang guru sahaja yang tidak mahu divaksin.


Pandangan Pakar tentang Pengoperasian Semula Sekolah

Untuk mendapatkan maklumat terkini, ikuti kami melalui Telegram

Kuala Lumpur – Sidang Media Pengoperasian Sekolah yang berkaitan dengan pembukaan sekolah secara berperingkat mengikut fasa Pelan Pemulihan Negara (PPN) yang diumumkan oleh YB Menteri Kanan Pendidikan, Datuk Dr. Radzi Jidin kelmarin mengundang pelbagai persepsi dalam kalangan masyarakat. Dewan Masyarakat berpeluang untuk bertanyakan pandangan beberapa orang pakar tentang persediaan dari pelbagai sudut yang melibatkan semua pihak sama ada murid, ibu bapa mahupun guru.

Encik Sukimin Juki, Yang Dipertua Majlis Guru Besar Malaysia menyatakan bahawa beliau bersetuju dengan pendekatan yang diambil oleh Kementerian Pendidikan Malaysia (KPM).

Saya menyokong dan bersetuju dengan usaha yang dikemukakan oleh YB Menteri Kanan Pendidikan untuk mendekatkan semula murid dengan sekolah setelah sekian lama berenggang. Hal ini demikian kerana usaha ini berkait rapat dengan pembangunan kognitif murid mengikut peringkat umur. Kita sedia maklum pelaksanaan Pengajaran dan Pembelajaran di Rumah (PdPR) merupakan kaedah yang diguna pakai ketika ini. Namun kekangan yang pelbagai menyebabkan tidak semua murid dapat mengikuti PdPR ini sepenuhnya. Kekangan ini menjadi cabaran terbesar bagi guru dan murid. Hal inilah yang membuatkan KPM mengambil pendekatan mengadakan sesi persekolahan secara bersemuka pada Oktober nanti.

Setiausaha Agung Kesatuan Perkhidmatan Perguruan Kebangsaan Malaysia (NUTP), Mejar Bersekutu (PA) Wang Heng Suan turut berpandangan bahawa sesi persekolahan secara bersemuka merupakan harapan para guru kerana fitrah seorang guru yang lebih selesa berhadapan secara langsung dengan anak didik semasa sesi pengajaran dan pembelajaran (PdP).

Beliau berpendapat bahawa kaedah yang digunakan sepanjang pandemik COVID-19 ini, iaitu PdPR mempunyai cabaran dan kekangannya yang tersendiri. NUTP yang turut menyertai sesi libat urus sebelum sidang media dikendalikan oleh YB Datuk Dr. Radzi Jidin semalam juga menyatakan bahawa KPM juga amat menitikberatkan isu keselamatan dan kesihatan warga sekolah dan sedaya upaya mencadangkan kaedah yang terbaik dalam aspek pematuhan prosedur operasi standard (SOP).

Apabila diumumkan pengoperasian semula sekolah atau dengan kata lain sesi persekolahan secara bersemuka yang dijadualkan bermula pada 3 Oktober 2021, KPM berharap agar semua pihak termasuklah guru, ibu bapa dan murid itu sendiri bersedia dari semua aspek termasuklah psikologi.

Menurut Profesor Datin Dr. Mariani Md. Nor yang merupakan Pakar Psikologi Pendidikan di Universiti SEGi, kesediaan psikologi amat penting bagi melancarkan sesi persekolahan yang bakal dibuka kelak.

Kesediaan psikologi yang paling utama perlu ada ialah keyakinan. Ibu bapa perlu yakin bahawa KPM telah merincikan kaedah yang terbaik sebelum membuat keputusan untuk memulakan semula sesi persekolahan. Tanpa keyakinan daripada pihak ibu bapa, bagaimanakah anak-anak yang begitu teruja untuk menjalani sesi persekolahan secara bersemuka yakin bahawa mereka selamat untuk kembali ke sekolah? Keyakinan terhadap guru yang menjadi ibu bapa kedua di sekolah juga amat penting bagi membolehkan proses PdP secara bersemuka dapat dilaksanakan dengan lancar. Menjadi tugas ibu bapa mempersiapkan diri anak-anak dengan sistem imuniti yang tinggi dan menyediakan keperluan perlindungan diri seperti pelitup muka dan pensanitasi tangan selain membuka minda mereka tentang perlunya menjaga SOP ketika berada di sekolah.

Peringkat awal sistem penggiliran kumpulan murid, guru mungkin berasa kekok. Walau bagaimanapun, keyakinan perlu dibina melalui pengurusan masa dan emosi yang baik. Tekanan emosi merupakan kesan pandemik COVID-19 paling ketara bukan hanya kepada guru, malah seluruh masyarakat. Oleh sebab itu, guru perlu bijak menguruskan emosi dan mendapatkan sokongan daripada persekitaran khususnya orang yang terdekat seperti pasangan, ibu bapa atau rakan-rakan.”

Bagi merealisasikan matlamat KPM dalam pengoperasian semula sekolah, ibu bapa dan para guru dilihat perlu berganding bahu untuk bersama-sama mempersiapkan murid bagi melalui sesi pembelajaran secara bersemuka di sekolah. Tidak dapat tidak, semua pihak mesti melalui kehidupan dalam kebiasaan baharu kesan daripada pandemik COVID-19 ini. Memetik kata-kata Profesor Datin Dr. Mariani bahawa, “Kebiasaan baharu perlu seiring dengan mentaliti baharu”.


Menteri Kanan Pendidikan Perjelas mengenai Pembukaan Semula Sekolah

Putrajaya – Berikutan pengumuman pengoperasian sekolah pada Ahad lalu, Menteri Kanan Pendidikan, YB Dr. Radzi Jidin memperjelas mengenai pembukaan sesi persekolahan pada 3 Oktober akan datang.

Menerusi video yang dimuat naik di media sosial beliau pada malam 13 September 2021, YB Dr. Radzi berkata, “saya memantau maklum balas daripada pengumuman pembukaan semula sekolah, semalam (Ahad). Daripada maklum balas tersebut, didapati ada yang masih menganggap semua sekolah di seluruh negara akan dibuka pada 3 Oktober. Secara umumnya, saya kongsikan mengenai pembukaan sekolah mengikut fasa Pelan Pemulihan Negara (PPN).”

“Bagi negeri Fasa Satu PPN, tiada sekolah dibuka,” kata beliau.

Tambah YB Dr. Radzi, “untuk negeri Fasa Dua PPN, bagi sekolah rendah, hanya Murid Berkeperluan Khas (MBK) di Sekolah Kebangsaan Pendidikan Khas (SKPK) dan murid Program Pendidikan Khas Integrasi (PPKI) yang akan masuk ke sekolah. Kemudian, untuk sekolah menengah, hanya murid Sijil Tinggi Pelajaran Malaysia (STPM) semester dua yang akan ke sekolah kerana mereka akan menduduki peperiksaan pada akhir Oktober nanti.”

“Bagi negeri Fasa Tiga PPN, selain murid MBK di SKPK dan PPKI, kita juga akan masukkan murid prasekolah ke sesi persekolahan secara bersemuka. Untuk sekolah menengah pula, selain murid STPM semester dua, semua murid tingkatan lima dan murid STPM yang lain akan hadir ke sekolah,” ujar YB Dr. Radzi.

Dalam video tersebut, beliau turut berkata, “di negeri Fasa Empat PPN, untuk dua minggu pertama, iaitu pada 3 hingga 17 Oktober 2021, murid yang akan berada di sekolah rendah sama seperti murid di negeri Fasa Tiga PPN. Hanya selepas 17 Oktober, kita akan tambah kehadiran murid tahun satu, dua dan tiga. Kemudian, pada 31 Oktober, murid tahun empat, lima dan enam pula akan hadir ke sekolah.”

“Bagi sekolah menengah pula, kehadiran murid juga sama seperti negeri Fasa Tiga PPN untuk tempoh 3 hingga 17 Oktober 2021. Selepas 17 Oktober, murid yang akan masuk ke sekolah ialah murid tingkatan tiga dan empat. Selepas itu, bermula pada 31 Oktober, murid tingkatan satu dan dua pula akan menghadiri sesi persekolahan secara bersemuka. Begitulah keadaannya,” ujar YB Dr. Radzi.

Menerusi hantaran video tersebut, beliau turut menjelaskan, “… kemasukan murid dan pelajar ke sekolah dilaksanakan demi memastikan anak-anak kita terus rapat dengan sekolah, dan mereka dapat hadir ke sekolah dalam keadaan yang selamat.“


Berbahasa untuk Meningkatkan Nilai Diri

Untuk mendapatkan maklumat terkini, ikuti kami melalui Telegram

Kuala Lumpur – Pada hari ini, Bilik Kuala Lumpur, di Aras 5, World Trade Center menjadi tumpuan hampir 100 orang peserta Seminar X: Bermula Dengan Apa yang Ada di Tangan. Acara ini berlangsung bagi mengisi pelbagai aktiviti sepanjang Pesta Buku Antarabangsa Kuala Lumpur (PBAKL) yang berlangsung pada 3 Jun hingga 12 Jun 2022.

“Bahasa ialah alat mengukur kebijaksanaan seseorang,” tegas Puan Suhaili Ikhsan, dalam slot pertama seminar yang bertajuk “Mencipta Hasil Menggunakan Modal Diri“. Tambahnya lagi, walaupun seseorang itu tidak menjalani pendidikan formal di sekolah, kebijaksanaannya dapat dilihat melalui bahasa yang diungkapkan dan perkara yang diperkatakannya.

Dalam seminar itu, beliau memberikan beberapa contoh teknik bahasa persuasif yang banyak menggunakan konotasi positif, menggunakan bahasa yang jelas dan mudah difahami, serta menggunakan gaya bahasa futuristik seperti akan, supaya dan sehingga.

Penulis buku Kod Kepimpinan Perempuan yang diterbitkan oleh PTS Publication ini telah berkongsi empat teknik untuk meningkatkan modal diri. Menurut Puan Suhaili, perkara pertama yang harus ditekankan ialah fokus kepada ketampanan sosial, iaitu karisma diri. “Karisma diri kita akhirnya akan mempengaruhi orang lain seterusnya mencipta hasil yang baharu“, ujar beliau.

Teknik kedua ialah pendidikan, iaitu ilmu yang ada pada diri. Seterusnya, bakat dan kepandaian yang dikuasai secara mendalam dan yang terakhir ialah nilai yang ada dalam diri  yang diukur dengan menilai manfaat yang telah diberikan kepada orang lain.

Sehubungan dengan itu, para pengunjung PBAKL bolehlah mendapatkan buku penulisan beliau bagi mempelajari pelbagai perkara penting dan menarik mengenai pembangunan diri terutamanya berkenaan dengan kepimpinan wanita.


Menelusuri Sejarah Pembentukan Malaysia

Kuala Lumpur ‒ Rancangan Sembang Tamu bertajuk “Menelusuri Tarikh Keramat 16 September” anjuran Dewan Bahasa dan Pustaka (DBP) telah diadakan secara dalam talian menerusi laman media sosial DBP pada hari ini, bertujuan untuk mengimbau kembali sejarah pembentukan Malaysia.

Rancangan yang diadakan bersempena dengan sambutan Hari Malaysia yang ke-58 pada 16 September 2021 ini menampilkan Profesor Dr. Kassim Thukiman, iaitu Ahli Lembaga Pengarah Yayasan Warisan Johor dan Ahli Majlis Jemaah Diraja Johor serta Dr. Mardiana Nordin yang merupakan Pensyarah Kanan di Jabatan Sejarah, Universiti Malaya dan penulis buku teks Sejarah tingkatan dua sebagai ahli panel dan Tuan Ghani Abu sebagai moderator.

Prof. Kassim menjelaskan perlunya memahami konsep sejarah sebelum menceritakan asal usul pembentukan Malaysia.

Daripada sejarah, terdapat penyelidikan. Sejarah melibatkan pemikiran, peradaban Tanah Melayu serta melibatkan masa lalu dan masa kini.

Beliau meneruskan dengan menceritakan secara mendalam garis masa bermula penjajahan Portugis pada tahun 1511 menuju hari pembentukan Malaysia pada September 1963. Idea pembentukan Tanah Melayu dinyatakan oleh Malcolm MacDonald yang berpendapat untuk menyatukan negeri-negeri yang dijajah oleh British termasuk Persekutuan Tanah Melayu, Sabah, Sarawak, Singapura dan Brunei selepas perang Dunia kedua.

Dr. Mardiana pula menegaskan bahawa Pembentukan Malaysia berlaku dengan penuh liku, drama dan emosi kerana Tunku Abdul Rahman pada masa itu bekerja keras mengambil kira pendapat, pandangan dan cita-cita pelbagai pihak sebelum niat pembentukan Malaysia dibawa ke United Nation. Jawatankuasa Setiakawan Malaysia (JKNM) dan Suruhanjaya Cobbold ditubuhkan bagi menjelaskan konsep Malaysia kepada perwakilan Sabah, Sarawak dan Brunei dan tujuan utama penerangan ini dijalankan adalah untuk mengurangkan dan mengelakkan salah faham tentang penubuhan Malaysia.

Pembentukan Malaysia dirancang untuk diadakan sama dengan Hari Kemerdekaan Malaysia, iaitu 31 Ogos, namun, laporan United Nations Malaysia Mission (UNMM) telah dikeluarkan pada bulan September. Maka itu, tarikh keramat 16 September telah dipilih.

Pembentukan Malaysia bukanlah deklarasi satu malam, tetapi melalui beberapa episod penting seperti masalah politik dan kemerosotan pengaruh Lee Kuan Yew; masalah komposisi kaum terutama di Sabah dan Sarawak; isu pembangunan wilayah; serta kewibawaan Tunku Abdul Rahman.

“Pada 9 Ogos 1965, Tunku memutuskan untuk mengeluarkan Singapura dari Malaysia kerana kerenah politik dan perkauman yang telah menguji kesabaran beliau,” tambah Dr. Mardiana.

Mengulas cabaran pascapembentukan Malaysia, kedua-dua pakar sejarah ini bersetuju bahawa mengekalkan kemerdekaan adalah jauh lebih mencabar berbanding dengan memperolehinya.

“Sebelum merdeka, matlamat kita adalah satu ‒ kita inginkan kemerdekaan. Namun demikian, selepas kemerdekaan, kita menghadapi pelbagai isu dan sentimen. Hal ini merupakan satu cabaran dalam melihat diri kita sebagai satu warganegara”, ujar Dr. Mardiana apabila berbicara tentang isu kenegerian dalam kalangan rakyat Malaysia.

“Asia Tenggara merupakan kawasan paling strategik dan paling rapuh keselamatannya. Oleh itu, generasi muda khususnya perlu menjiwai kemerdekaan, mencintai Malaysia kerana di sini lahirnya sebuah cinta”, ujar Prof. Dr. Kassim menyeru generasi baharu untuk sering menghayati kedamaian yang dikecapi pada hari ini dan bukan hanya dalam tempoh sambutan Hari Kemerdekaan dan Hari Malaysia.

Tonton rancangan “Menelusuri Tarikh Keramat 16 September“ di sini.


KPPM Merungkai Isu Pengoperasian Semula Sekolah

Untuk mendapatkan maklumat terkini, ikuti kami melalui Telegram

Kuala Lumpur – Slot Ruang Bicara yang diadakan secara telesidang pada pukul 3.00 petang tadi oleh BERNAMA TV bersama-sama Ketua Pengarah Pendidikan Malaysia (KPPM), Kementerian Pendidikan Malaysia (KPM), YBhg. Datin Sri Nor Zamani Abdol Hamid telah merungkai dan memberikan pencerahan yang jelas terhadap isu yang sedang hangat dibincangkan berkenaan dengan pengoperasian semula sekolah bagi tahun 2021.

Menurut YBhg. Datin Sri Nor Zamani, KPM mengambil kira kegusaran ibu bapa untuk menghantar semula anak-anak ke sekolah bermula pada 3 Oktober ini. Oleh itu, pihak kementerian menegaskan bahawa keputusan ini tidak dilakukan secara sambalewa, sebaliknya telah dirujuk kepada Majlis Keselamatan Negara (MKN) dan Kementerian Kesihatan Malaysia (KKM) secara berkala. Keputusan pembukaan semula sekolah di bawah KPM adalah selaras dengan fasa Pelan Pemulihan Negara (PPN).

Tujuan pengoperasian semula sekolah di bawah KPM adalah untuk memberikan akses penuh kepada murid-murid terhadap pendidikan setelah sekian lama proses pembelajaran dijalankan secara dalam talian.

“Kerisauan ibu bapa tentang keselamatan anak-anak ketika sesi persekolahan secara bersemuka merupakan satu daripada elemen terpenting yang diambil kira oleh pihak KPM. Merujuk permasalahan tersebut, para guru disarankan untuk melengkapkan dua dos suntikan vaksin imunisasi sebelum kembali ke sekolah pada 3 Oktober 2021,” ujar beliau.

Tambah YBhg. Datin Sri Nor Zamani lagi, “rekod ambilan suntikan vaksin COVID-19 pada 11 September 2021 memaparkan lebih 70 peratus individu yang terlibat dengan sekolah telah pun lengkap vaksinasi mereka. Peratusan itu dapat dilihat seperti golongon guru sebanyak 88.56 peratus, Anggota Kumpulan Pelaksana (AKP) sebanyak 83.38 peratus dan Pekerja-pekerja Sokongan (PPS) sebanyak 74.90 peratus. Angka ini memperlihatkan keyakinan dan jaminan yang ditawarkan oleh pihak KPM tentang pembukaan semula sesi persekolahan.”

Selain itu, YBhg. Datin Sri Nor Zamani turut menjelaskan bahawa pembukaan sekolah akan dilaksanakan mengikut fasa PPN secara tuntas.

Sekolah yang berada di Fasa Satu PPN akan terus menjalani pembelajaran secara dalam talian. Bagi sekolah yang berada di Fasa Dua, sekolah akan dibuka dengan sistem penggiliran mengikut minggu sebanyak 50 peratus kehadiran demi memastikan penjarakan dan keselamatan lebih terjaga. Keistimewaan diberikan kepada murid yang bakal menghadapi peperiksaan penting untuk hadir ke sekolah tanpa sistem penggiliran, dan kit ujian kendiri COVID-19 akan dilakukan pada hari pertama, keenam dan ke-14 mereka berada di sekolah.

Pengoperasian semula sekolah turut melibatkan murid tadika sehingga institusi pengajian tinggi dan tertakluk kepada prosedur operasi standard (SOP) yang telah ditetapkan oleh pihak KPM, MKN dan KKM. Pelaksanaan secara terperinci akan dilakukan mengikut kawasan sekolah dan fasa PPN yang terkini.

Kehadiran murid-murid ke sekolah pada 3 Oktober akan datang telah pun diperincikan dari segala aspek keselamatan, risiko dan kebaikan. Pihak KPM amat menitikberatkan aspek ‘gelembung selamat’ untuk murid-murid bagi pengoperasian semula sekolah pada tahun 2021.

Dalam rancangan bual bicara yang disiarkan di BERNAMA TV itu, YBhg. Datin Sri Nor Zamani turut menjelaskan bahawa, “murid-murid tidak dipaksa untuk menghadiri sesi persekolahan secara bersemuka, namun ibu bapa disarankan memaklumkan kepada pihak sekolah melalui surat bertulis agar kehadiran dan sebab ketidakhadiran dapat direkodkan secara formal. Walau bagaimanapun, sokongan dan kepercayaan daripada ibu bapa amat diharapkan agar anak-anak dapat memiliki akses pendidikan yang sewajarnya dengan segala langkah pencegahan yang telah ditetapkan.”


Tadika Swasta dan Pusat Perkembangan Minda Kanak-kanak di Terengganu Dibenarkan Beroperasi Esok

Putrajaya – Semua tadika swasta, tadika di sekolah swasta, sekolah antarabangsa dan pusat perkembangan minda untuk kanak-kanak berumur empat tahun hingga enam tahun di  Terengganu dibenarkan beroperasi sepenuhnya mulai esok, 17 September 2021 dengan pematuhan prosedur operasi standard (SOP) dan garis panduan Majlis Keselamatan Negara (MKN). Kebenaran pengoperasian ini adalah berikutan peralihan Terengganu ke Fasa Tiga di bawah Pelan Pemulihan Negara (PPN).

Memetik semula kenyataan Menteri Kanan Pendidikan, Yang Berhormat (YB) Datuk Dr. Radzi Jidin pada 12 September 2021 baru-baru ini, “pembukaan semula sekolah bagi negeri Fasa Tiga PPN adalah secara berperingkat dan tertakluk kepada ketetapan Kementerian Pendidikan Malaysia (KPM) serta penilaian risiko oleh pihak yang berkenaan. Kebenaran pembukaan sekolah di negeri Fasa Tiga PPN akan diluaskan terhadap murid prasekolah dan tadika swasta.

Selain itu, kebenaran pengoperasian sekolah mengikut fasa PPN ini adalah sejajar dengan usaha KPM untuk mengembalikan anak-anak ke sekolah setelah semakin jauh daripada sistem persekolahan sejak operasi sekolah tidak berjalan secara bersemuka. Menurut YB Datuk Dr. Radzi:

Semua kaedah ini kita telah teliti satu per satu. Keputusan ini bukanlah mudah tetapi di kementerian, kami bertanggungjawab untuk memastikan anak-anak ini tidak terus berjauhan dengan sistem persekolahan. Kerangka yang diperkenalkan ini walaupun tidak sempurna tetapi inilah yang terbaik kerana apa-apa yang penting adalah untuk membawa mereka kembali ke sekolah kerana mereka sudah terlalu lama renggang dengan sistem persekolahan.


Sejarah Membangkitkan Patriotisme

Kuala Lumpur – Bulan kebangsaan saban tahun dirai oleh segenap rakyat Malaysia walau di mana-mana jua mereka berada. Namun begitu, sejauh manakah penghayatan erti sebenar semangat patriotik terhadap bulan kebangsaan ini?

Yayasan Warisan Johor (YWJ) mengambil inisiatif untuk membangkitkan penghayatan rakyat terhadap perjuangan mencapai kemerdekaan Malaysia melalui penganjuran program Bicara Patriotisme dengan tajuk “Sumbangan Johor dalam Penubuhan Malaysia“.

Program berkonsepkan bual bicara ini dikendalikan oleh Dr. Maskiah Haji Masron selaku moderator bersama-sama dua orang panel, iaitu Profesor Dr. Kassim Thukiman dari Universiti Teknologi Malaysia (UTM) dan Tuan Haji Amad Bahri Mardi, Pengetua SMK Seri Aman, Kota Tinggi. Program yang diadakan secara langsung di media sosial YWJ ini bertujuan untuk menyemarakkan lagi rasa cinta akan tanah air bersempena dengan Hari Malaysia pada hari ini.

Dalam program tersebut, Profesor Dr. Kassim yang terkenal dengan kajiannya tentang sejarah negeri Johor mengatakan bahawa terdapat ramai tokoh pejuang yang menuntut kemerdekaan negara berasal dari Johor.

Dato’ Onn Jaafar merupakan antara tokoh ulung yang berjuang menentang Malayan Union pada tahun 1946. Bertitik tolak dari inilah tertubuhnya Pertubuhan Kebangsaan Melayu Bersatu yang menyatukan orang-orang Melayu dalam usaha menuntut kemerdekaan Tanah Melayu.

Menurut beliau lagi, kemajuan negeri Johor bertitik tolak daripada Undang-undang Tubuh Kerajaan Negeri Johor yang wujud pada 14 April 1895. Bermodelkan rang undang-undang negeri ini pejuang kemerdekaan menggubal Perlembagaan Tanah Melayu pada tahun 1956. Rang undang-undang yang lengkap ini meliputi hal ehwal sistem pemerintahan, politik, sosial, ekonomi dan budaya. Kedaulatan negeri Johor yang termaktub dalam Undang-undang Tubuh Kerajaan Negeri Johor dijadikan contoh untuk pembinaan negara kita, misalnya berkenaan agama Islam sebagai agama rasmi dan bahasa Melayu (bahasa Melayu-Riau) sebagai bahasa kebangsaan di negeri Johor dan Tanah Melayu (dalam Perlembagaan Malaysia).

Tuan Haji Amad Bahri pula menekankan tentang peri pentingnya tahu tentang sejarah tanah air agar generasi muda tidak hanya mengecap kemerdekaan hanya pada tarikh dan bulan kebangsaan semata-mata. Yang paling utama, bacalah buku tentang sejarah dan pilihlah buku yang betul agar maklumat yang diperoleh tepat dan sahih kerana cabaran dunia teknologi hari ini menyebabkan generasi muda lebih banyak membaca dan mendengar ceramah berbanding membaca buku tentang sejarah.

Bagaimana kita hendak menghargai erti kemerdekaan tanpa kita tahu siapakan pejuang-pejuang yang bergadai nyawa memerangi musuh dan penjajah? Penghayatan tentang erti kemerdekaan tanah air bukan sekadar sambutan di sekolah semata-mata. Penghayatan ini tanggungjawab semua warganegara Malaysia baik murid di sekolah, ibu bapa, guru, pertubuhan bukan kerajaan dan pihak berautoriti perlu saling berperanan. Peristiwa-peristiwa dalam sejarah inilah yang membawa kepada di mana kita pada hari ini.


Cara Hidup yang Betul dengan Pelitup Muka

Untuk mendapatkan maklumat terkini, ikuti kami melalui Telegram

Dalam usaha untuk memperlahankan penyebaran COVID-19, banyak negara telah mewajibkan pemakaian pelitup muka di tempat awam.

Biarpun ada pendapat yang bertentangan mengenai apakah pelitup muka mampu mencegah penyakit ini daripada menular dari satu orang ke orang yang lain, Pertubuhan Kesihatan Sedunia (WHO) mengesyorkan penggunaan pelitup muka perubatan untuk pesakit, mereka yang mempunyai gejala COVID-19, pekerja kesihatan, orang yang merawat kes yang disyaki atau disahkan, mereka yang berusia 60 tahun ke atas dan mereka yang mempunyai isu kesihatan seperti menghidap penyakit diabetes, penyakit jantung, kanser, obesiti dan penyakit buah pinggang. WHO juga mengesyorkan pelitup muka jenis kain untuk masyarakat umum sekiranya terdapat risiko penyebaran dalam komuniti secara meluas dan sukar untuk melakukan penjarakan fizikal.

Pelitup muka hanya berkesan apabila digunakan bersama pembersihan tangan yang kerap dengan menggosok tangan menggunakan pensanitasi berasaskan alkohol atau sabun dan air.

Berdasarkan kajian yang diterbitkan dalam Prosiding Akademi Sains Kebangsaan Amerika Syarikat (AS) oleh penyelidik Universiti Austin, Texas pada Januari lalu mendapati bahawa pelitup muka adalah 79 peratus berkesan untuk mencegah penularan virus jika digunakan sebelum timbulnya gejala. Kajian ini tidak melihat risiko relatif pelbagai jenis pelitup.

Pemakaian pelitup muka awam paling berkesan untuk mengurangkan penyebaran virus apabila kadar kepatuhannya tinggi. Memandangkan kekurangan pelitup perubatan semasa, pihak penyelidik mengesyorkan penggunaan pelitup muka kain, sebagai bentuk kawalan sumber yang berkesan, bersama dengan strategi kebersihan, penjarakan sosial dan pengesanan kontak rapat yang ada.

Bagaimanapun, negara seperti United Kingdom dan Singapura bertindak sebaliknya. Kedua-dua belah negara meminta rakyatnya agar tidak memakai pelitup untuk memastikan bekalan dan peralatan perlindungan diri (PPE) mencukupi untuk pekerja kesihatan.

Sementara itu, Pusat Kawalan dan Pencegahan Penyakit Amerika Syarikat (CDC) tidak secara khusus menganjurkan penggunaan pelitup muka pembedahan tetapi menasihatkan penggunaan penutup muka kain sederhana yang diperbuat daripada kain kapas biasa untuk memperlahankan penyebaran virus dan mencegah mereka yang asimtomatik daripada menyebarkannya kepada orang lain.

Di negara Asia seperti China, Taiwan atau Hong Kong, pelitup muka agak lazim bahkan sebelum kemunculan COVID-19, mereka telah biasa memakai pelitup muka sama ada disebabkan oleh pencemaran atau pengalaman sebelumnya dengan wabak SARS dan H1N1. Di negara ini, pelitup muka diwajibkan di tempat awam lebih setahun lalu, iaitu bermula pada 1 Ogos 2020. Hingga Julai 2020, lebih 120 negara telah mewajibkan pemakaian pelitup muka dengan Venezuela muncul sebagai negara pertama bermula bulan Mac tahun lalu. Namun begitu, hingga Mei tahun ini, Israel, New Zealand, Bhutan, Hawaii, Amerika Syarikat dan China tidak lagi mengarahkan rakyatnya memakai pelitup muka di luar rumah kerana jumlah kes COVID-19 menurun dan lebih ramai yang telah mendapat vaksin.

Walau bagaimanapun, pelitup muka diperlukan apabila berada dalam persekitaran tertutup seperti pusat penjagaan kesihatan atau perniagaan serta di dalam kapal terbang, bas, kereta api dan pengangkutan awam yang lain. Jadi, dijangkakan kita akan terus memakai pelitup muka di pusat beli-belah, salun pendandan rambut dan ke sekolah untuk tempoh dua tahun ke depan atau lebih. Oleh itu, timbul banyak persoalan mengenai bagaimana pelitup muka disesuaikan dengan kehidupan kita yang sibuk.

Memandangkan COVID-19 telah pun bertapak selama hampir dua tahun, sebilangan besar daripada kita mempunyai asasnya, seperti jenis pelitup muka, cara menyimpan dengan selamat dan menanggalkannya, persoalan mengenai bahan terbaik sama ada anda perlu menggunakan pelindung muka, dan cara bersin atau batuk sewaktu memakai pelitup muka telah pun diketahui jawapannya.

Memang benar, pelitup muka tidak pernah diterima secara universal sebelum ini berbanding sekarang. Namun begitu, hal itu tidak menjadikannya lebih mudah dipakai terutama ketika cuaca panas, bau nafas sewaktu berpelitup muka, kulit merengsa jika dipakai dalam tempoh yang lama setiap hari, senyuman yang tersembunyi, alat pendengaran tertarik keluar dan cermin mata yang berkabus akibat nafas yang dihela dari dalam pelitup muka.

Perkara yang akan dibincangkan ini merupakan antara penyelesaian pakar bagi keluhan yang paling sering dialami masyarakat ketika memakai pelitup muka. Misalnya, adakah selamat untuk menarik pelitup dan meletakkannya di bawah dagu?

Anda mungkin pernah melihat banyak orang melakukan perkara ini ketika mereka bergerak berulang alik antara ruang dalaman di mana-mana pelitup biasanya diperlukan dan di luar tempat yang tidak memerlukannya. Adakah amalan ini selamat?

“Tidak, itu mungkin perkara terburuk yang boleh anda lakukan dengan pelitup muka,” kata Profesor Dr. Zain Chagla, Pakar Penyakit Berjangkit di Universiti McMaster di Hamilton sewaktu wawancara dengan CBC News. Hal ini dikatakan demikian kerana pelakunya berisiko mendapat titisan atau kuman di bahagian luar pelitup ke dagu dan bibir bawah.

Tentu saja, menarik pelitup ke bawah dagu sering melibatkan sentuhan pada bahagian depannya dan amalan ini tidak digalakkan kerana boleh mencemarkan tangan anda. Ingat, anda hanya boleh memegang pelitup pada gelung telinga dan mencuci tangan anda sebelum dan selepas memegang pelitup. Virus yang menyebabkan COVID-19 dianggap menular ketika titisan berjangkit masuk melalui mata, hidung atau mulut.

Amalan kedua yang paling kerap dilakukan adalah menggantung pelitup pada cermin pandang belakang sewaktu berada di dalam kenderaan.

Anand Kumar, Profesor Perubatan di Universiti Manitoba mengatakan, amalan tersebut bergantung pada tahap risiko yang dihadapinya. “Sebagai doktor, memandangkan saya mendapat pendedahan di hospital, saya mungkin tidak akan melakukannya,” katanya. Dr. Lynora Saxinger, Profesor Bersekutu di Bahagian Penyakit Berjangkit di Universiti Alberta di Edmonton, juga pernah mengesyorkan untuk tidak mengamalkannya.

Akan tetapi, menurut Dr. Kumar, jika anda memakai pelitup di persekitaran berisiko rendah, tidak salah membiarkannya tergantung di cermin semalaman untuk dipakai pada keesokan harinya. Sebaiknya anda menukar dan mencuci pelitup muka selepas setiap penggunaan.

Melihat kepada keadaan ini, apakah kaedah terbaik untuk menyimpan pelitup muka semasa dalam perjalanan? Anda disyorkan menyimpan pelitup muka anda di dalam beg kertas, sampul surat, atau sesuatu yang tidak dapat mengekalkan kelembapan jika anda akan memakainya lagi.

Dr. Kumar menyatakan, beg plastik tidak digalakkan kerana menyimpan kelembapan, yang memungkinkan bakteria tumbuh pada pelitup muka. Namun begitu, beliau mengakui langkah ini agak janggal, tetapi di kawasan berisiko rendah, maka tiada masalah untuk meletakkan pelitup di dalam poket anda. Sebaliknya, Dr. Kumar mengatakan, dalam lingkungan berisiko tinggi seperti komuniti dengan wabak, lebih baik sentiasa memakai pelitup muka walaupun ketika berada di luar bangunan. “Sekiranya anda memakai pelitup dan kemudian menanggalkannya, tindakan ini mendedahkan anda kepada risiko mencemarkan diri dengannya,” katanya.

Menggunakan Semula Pelitup Muka Pakai Buang

Bolehkah anda menggunakan semula pelitup muka pakai buang? Kalau boleh, berapa kali dibenarkan?

Walaupun pelitup muka kain boleh dicuci dan digunakan kembali, kebanyakan pelitup muka perubatan secara rasmi dirancang untuk satu kali penggunaan terutamanya di persekitaran yang berisiko tinggi.

Akan tetapi, Dr. Kumar mengatakan bahawa anda boleh menggunakannya semula, terutama jika anda baru keluar dan sekeliling anda kawasan yang kadar jangkitannya rendah. Antara cara menggunakannya adalah dengan meninggalkan pelitup di dalam beg kertas sekurang-kurangnya tiga hari. Selama masa itu, sebarang virus pada pelitup secara beransur-ansur akan berkurang. Dia mengatakan bahawa wajar sekali mempunyai lima hingga tujuh pelitup muka yang dikitar untuk digunakan pada hari-hari berikutnya.

Pun begitu, berapa kali kita boleh menggunakan semula pelitup muka? Menurut beliau lagi, pelitup jenis ini boleh digunakan semula sehingga kotor, usang atau rosak. Akan tetapi, sudah pasti, anda tidak mahu menggunakan pelitup yang kotor,” katanya. Topeng muka kain yang boleh digunakan semula biasanya disyorkan untuk mengekalkan bekalan pelitup perubatan sekali pakai untuk pekerja penting yang memerlukannya.

Memandangkan pelitup muka datang dalam pelbagai gaya dan harga, jenis manakah yang harus kita cari? Dr. Kumar mencadangkan pelitup muka dengan pelbagai lapisan kerana lapisan tambahan meningkatkan kadar perlindungan. Dalam pada itu, WHO mengesyorkan pelitup muka tiga lapisan. Dalam pemilihan pelitup muka, bentuknya tidak menjadi masalah, hanya perlu saiz yang bersesuaian kerana pemakaian yang lebih ketat memaksa udara melalui pelitup dan bukan di sekelilingnya.

Dari segi bahan, Dr. Kumar mengesyorkan penggunaan kain kapas kerana virus tetap dapat dikesan pada beberapa bahan sintetik untuk jangka masa yang lebih lama. WHO pula mengesyorkan kain kapas atau bahan penyerap air lain untuk lapisan dalam, tetapi mengesyorkan bahan kalis air sintetik untuk lapisan luar.

Dianggarkan di peringkat global, 65 bilion sarung tangan digunakan setiap bulan. Jumlah pelitup muka hampir dua kali ganda ‒ 129 bilion sebulan dan diterjemahkan menjadi 3.0 juta pelitup muka yang digunakan setiap minit.

Kajian berasingan melaporkan bahawa 3.4 bilion pelitup muka atau pelindung muka dibuang setiap hari. Negara Asia pula diramalkan membuang 1.8 bilion pelitup muka setiap hari ‒ jumlah tertinggi di mana-mana benua di seluruh dunia. China, dengan jumlah penduduk terbesar di dunia (1.4 bilion) membuang hampir 702 juta pelitup muka setiap hari. Boleh dikatakan kesemua pelitup muka tersebut sekali pakai kerana harganya cukup murah untuk digunakan sekali dan kemudian dibuang.

Permasalahannya, peralatan penjagaan kesihatan ini tidak akan hilang apabila dibuang. Pelitup muka, sarung tangan dan tisu dibuat daripada pelbagai serat plastik, terutamanya polipropilena yang kekal dalam persekitaran selama beberapa dekad, mungkin berabad-abad, terurai menjadi mikroplastik dan nanoplastik yang lebih kecil dan lebih kecil.

Satu pelitup muka boleh melepaskan sebanyak 173 ribu mikrofiber setiap hari ke laut, berdasarkan kajian Environmental Advances. Pelitup muka dan sarung tangan yang masuk ke dalam sungai kemudiannya akan masuk ke dalam laut. Para saintis telah mencatat kehadiran barangan ini di pantai Amerika Selatan, saluran sungai di Teluk Jakarta, Bangladesh, pantai Kenya dan di Kepulauan Soko yang tidak berpenghuni di Hong Kong. PPE yang dibuang telah menyumbat saluran air dari New York City ke Nairobi dan telah menghalang mesin dalam sistem kumbahan perbandaran di Vancouver, British Columbia.

Perkara tersebut juga mempengaruhi haiwan. Burung Coot yang inovatif, berwajah putih setinggi kaki, telah diperhatikan di Belanda sambil membawa pelitup muka untuk membina sarang — dengan anggapan kakinya yang besar tidak terjerat dalam gelung pelitup muka. Perkara ini dikesan pernah mengakibatkan kejadian yang membunuh angsa, burung camar, helang peregrine dan burung penyanyi, berdasarkan kajian dalam Biologi Haiwan.

Pelitup muka, sarung tangan dan tisu tidak boleh dikitar semula di kebanyakan sistem perbandaran dan tidak boleh dimasukkan ke dalam tong sampah kitar semula isi rumah. Topeng muka mengandungi campuran kertas dan polimer, termasuk polipropilena dan polister, yang tidak dapat dipisahkan menjadi aliran tulen dari bahan tunggal untuk dikitar semula. Mereka juga sangat kecil sehingga terperangkap dalam mesin kitar semula dan menyebabkan kerosakan.

“Oleh sebab itu, sangat penting untuk belajar bagaimana membuang pelitup muka dengan betul bagi memastikan peralatan ini tidak berakhir di lautan, tasik dan sungai,” kata Erin Simon, Ketua Sampah Plastik dan Perniagaan di World Wildlife Fund (WWF).

“Cabarannya, masyarakat umum menggunakannya dan tidak membuangnya dengan betul. Dalam hal ini, pilihan yang tepat adalah penyediaan tempat pembuangan sampah perubatan seperti ini,” kata Simon.

Peralatan pelindung diri diperbuat daripada plastik dan tidak boleh dikitar semula dan sekarang ditemui di mana-mana di muka bumi, termasuk lautan. Sejak itu, para saintis telah mengumpulkan lebih daripada 40 kajian yang mendokumentasikan penggunaan dan pelupusan PPE dan memodelkan penampilannya dalam skala global.

Ketika dunia sedang berjuang menentang wabak COVID-19, satu trend mengganggu yang muncul adalah insiden di mana pelitup muka dilupuskan tanpa berfikir terlebih dulu.

Pada hari ini, kita melihat pelitup muka yang terpakai tidak dibuang di dalam tong sampah sebaliknya dicampak di tepi jalan, di dalam lif, tersangkut di troli beli-belah dan kawasan awam lain. Topeng muka terpakai yang terdapat di persekitaran menimbulkan risiko kesihatan awam. Dr. Wong Chen Seong, perunding di Pusat Nasional Penyakit Berjangkit, Singapura mengatakan bahawa pelitup muka yang dibuang secara tidak betul, terutama yang kotor atau mempunyai sejumlah besar rembesan pernafasan yang berisiko membahayakan kesihatan jika orang lain menyentuhnya.

“Virus merebak melalui kontak, iaitu jika orang lain secara tidak sengaja menyentuh pelitup muka yang kotor, dan kemudian menyentuh pula wajah mereka sendiri,” kata Dr. Wong.

Turut bersetuju dengan pendapat tersebut ialah Dr. Leong Hoe Nam, Pakar Penyakit Berjangkit di Pusat Pakar Gunung Elizabeth Novena. Beliau menyatakan bahawa pelitup yang terdedah membawa risiko dengan menyebarkan virus ke udara.

“Jika terkena tempat terbuka, dengan angin kencang, ada risiko kecil aerosolis,” katanya. Aerosolisation merujuk kepada proses apabila bahan seperti ludah atau lendir seseorang tersebar dan disebarkan melalui udara. “Bagaimanapun, (membuang pelitup muka dalam bekas yang tidak betul) menjijikkan dan tidak sihat,” tambahnya. Menurutnya lagi dengan iklim panas dan lembap di Singapura, virus itu kemungkinan dapat bertahan berjam-jam di permukaan yang terdedah serta berupaya hidup antara dua hingga tiga hari.

Dr. Leong menambah, kuman yang berbeza dapat bertahan pada pelitup muka yang digunakan untuk jangka masa yang berbeza. Sebagai contoh, bakteria boleh hidup selama berbulan-bulan hingga bertahun-tahun jika disimpan di tempat yang sejuk, katanya.

Dr. Leong memperincikan beberapa langkah yang harus diambil sekiranya anda ingin membuang pelitup muka. Beliau menjelaskan bahawa kita harus selalu mencuci tangan sebelum menanggalkan pelitup muka kerana menyentuh wajah dengan tangan yang tidak dicuci akan mendedahkan diri untuk lebih mudah diserang penyakit.

Kita harus menanggalkan pelitup muka dan melipatnya separuh ke dalam, supaya titisan dari mulut dan hidung tidak terkena. Kemudian, lipat pelitup menjadi separuh lagi, dan kemudian separuh lagi, sehingga pelitup muka kelihatan seperti bergulung. Topeng juga boleh dibalut dengan gelung telinga sehingga tidak terurai.

Kemudian, pelitup muka itu perlu dibungkus dengan sehelai tisu sebelum membuangnya ke dalam tong sampah. Profesor Madya Alex Cook, Wakil Dekan Penyelidikan di Sekolah Kesihatan Awam Saw Swee Hock di Universiti Nasional Singapura mengatakan bahawa mangsa yang dijangkiti virus harus lebih berhati-hati semasa membuang pelitup muka.

“Jika anda dijangkiti virus dan memakai pelitup muka untuk mencegah penularan, semestinya anda boleh membuangnya di tempat sampah biasa,” kata Dr. Cook. Tambah beliau, “ … menjadi idea yang baik untuk memasukkannya ke dalam beg plastik atau kertas dan membuangnya segera ke dalam tong sampah daripada membiarkannya terdedah.”


KPM Komited Menyediakan Persekitaran yang Selamat untuk Pelajar

Untuk mendapatkan maklumat terkini, ikuti kami melalui Telegram

Kuala Lumpur – Malaysia merupakan antara negara yang sudah lama menangguhkan sesi persekolahan secara bersemuka. Menteri Kanan Pendidikan, YB Datuk Dr. Radzi Jidin dalam sidang medianya pada 12 September yang lalu telah mengumumkan pembukaan semula sekolah yang akan dilakukan secara berperingkat mulai 3 Oktober 2021. Pengumuman tentang pembukaan semula sekolah dan pembelajaran secara bersemuka telah menimbulkan pelbagai reaksi dalam kalangan ibu bapa terutamanya soal keselamatan anak-anak.

Perihal pengoperasian semula sekolah ini telah dijelaskan secara terperinci oleh Pengarah Pengurusan Sekolah Harian, Kementerian Pendidikan Malaysia (KPM), Encik Zainal Abas melalui program temu bual Agenda AWANI yang disiarkan secara langsung di Astro AWANI pada 18 September 2021 pada jam 8.30 malam. Mengulas perkara ini, beliau menjelaskan bahawa sekarang merupakan masa terbaik untuk pembukaan kembali sesi persekolahan secara bersemuka.

Pelbagai kajian dilakukan di seluruh dunia tentang learning-lost kepada para pelajar dan KPM memahami akan implikasi jika Pengajaran dan Pembelajaran di Rumah (PdPR) ini diteruskan dengan begitu lama. Jadi ini ialah peluang untuk kita memulakan semula sesi persekolahan apabila kita melihat kadar vaksinasi di seluruh negara telah meningkat.

Memperincikan pembukaan sekolah mengikut fasa dan kategori pelajar, beliau menjelaskan bahawa di negeri Fasa Satu Pelan Pemulihan Negara (PPN), semua murid di peringkat sekolah rendah dan menengah akan meneruskan pembelajaran secara PdPR.

Bagi negeri di Fasa Dua pula, Murid Berkeperluan Khas (MBK) dan Program Pendidikan Khas Integrasi (PPKI) akan hadir secara bersemuka dan tanpa penggiliran. Hal ini dikatakan demikian kerana bilangan mereka tidak terlalu ramai berbanding dengan murid di dalam kelas biasa. Pembukaan bagi sekolah menengah tanpa penggiliran juga melibatkan para MBK di Sekolah Menengah Pendidikan Khas dan Sekolah Pendidikan Khas Vokasional. Selain itu, kehadiran murid secara bersemuka tanpa penggiliran juga akan melibatkan para pelajar tingkatan enam semester dua, pelajar International Baccalaureate Diploma tahun dua serta para pelajar di Sekolah Sukan Malaysia.

Selain itu, beliau juga menjelaskan tentang takwim akademik tahun 2021 bagi sekolah di Malaysia yang bakal dilanjutkan hingga awal tahun depan.

KPM juga telah menggariskan bahawa takwim 2021 akan dilanjutkan hingga tahun 2022. Pada Januari dan Februari, para pelajar akan kekal di dalam kelas dan tingkatan masing-masing dan meneruskan pembelajaran 2021 pada dua bulan pertama tahun 2022 nanti. Kalendar akademik yang baharu akan bermula pada Mac 2022.

KPM sangat komited untuk menyediakan persekitaran sekolah yang selamat untuk murid-murid. Beberapa pendekatan telah dijalankan, antaranya ialah vaksinasi guru. Selain itu, penggunaan kit ujian kendiri amat digalakkan kepada para pelajar sebagai satu daripada langkah pencegahan penularan COVID-19. Kelompok pertama pelajar, iaitu pelajar berasrama yang dihantar oleh ibu bapa, pelajar yang menaiki bas untuk ke asrama, serta pelajar dari Sabah dan Sarawak mesti membuat ujian kendiri untuk memastikan mereka bebas daripada virus. Beliau juga menjelaskan bahawa selepas enam hari pertama, satu ujian akan dijalankan. Selepas 14 hari pula, satu lagi ujian akhir akan dilaksanakan. Perkara ini adalah berdasarkan perbincangan yang dilakukan oleh KPM dengan Kementerian Kesihatan Malaysia.

Murid-murid akan melaksanakan ujian sebelum dibenarkan masuk ke dalam asrama. Jika keputusannya negatif, pelajar akan dibenarkan masuk ke dalam asrama. Di setiap sekolah akan disediakan ruangan untuk murid turun dan mendapatkan ujian yang mana keputusannya akan diketahui dalam masa lima belas minit. Keputusan ini akan menentukan sama ada pelajar dibenarkan masuk ke sekolah ataupun tidak. Jika didapati positif, Pejabat Kesihatan Daerah (PKD) akan dihubungi dan ibu bapa perlu membawa anak mereka untuk mengambil ujian saringan COVID-19.

Bagi pelajar lain di sekolah harian pula, ujian akan dijalankan kepada murid-murid yang bergejala. Jika keputusannya didapati positif, pelajar akan dibawa ke PKD untuk tindakan selanjutnya.

Selain itu, penetapan prosedur operasi standard (SOP) lain ialah murid diwajibkan memakai dua lapis pelitup muka bagi mereka yang masih belum mendapat suntikan vaksin. Langsir tingkap tidak digalakkan digantung untuk memberikan pengudaraan yang lebih baik kepada bilik darjah. Tingkap dan pintu pula perlu sentiasa dibuka. Operasi penyuraian murid akan diteruskan dan penyuraian akan dilakukan secara berperingkat untuk memastikan tidak terlalu ramai murid, ibu bapa atau penjaga berada di pintu pagar sekolah pada satu-satu masa.

Menurut Encik Zainal Abas, â€œpembukaan sekolah ialah penggemblengan tenaga antara pihak KPM, Persatuan Ibu Bapa dan Guru (PIBG), guru besar dan pemimpin masyarakat serta para pelajar di sekolah. Keseluruhan lapisan masyarakat perlu faham perkara yang dilakukan oleh KPM. Usaha memastikan penyediaan persekitaran yang selamat untuk murid-murid seharusnya melibatkan usaha yang tidak berbelah bahagi antara pelbagai pihak.

KPM melaksanakan sesi libat urus dengan semua pihak yang berkepentingan. Semasa pemansuhan Ujian Penilaian Sekolah Rendah (UPSR) misalnya, Menteri Kanan Pendidikan sendiri bersama-sama pegawai di KPM menjelajah seluruh negara dan berjumpa dengan semua pemegang taruh termasuklah murid-murid yang menduduki UPSR itu sendiri untuk mendapatkan pandangan sebelum ketetapan tersebut dibuat. Begitu juga dengan pembukaan sekolah ini, Yang Berhormat Menteri sendiri bersama-sama pengurusan tertinggi KPM, Ketua Setiausaha dan Ketua Pengarah Pendidikan Malaysia telah pun menjelajah ke negeri Fasa Tiga dan Fasa Empat PPN yang dijangkakan bakal dibuka lebih awal untuk mendengar pandangan mereka termasuklah daripada pengetua, guru dan pihak PIBG.

Encik Zainal juga menjelaskan bahawa sekolah akan menjadi pelindung bagi anak-anak yang kehilangan ibu bapa akibat pandemik ini. Pengesanan yang dilakukan menunjukkan terdapat lebih kurang 4000 orang murid telah kehilangan satu atau kedua-dua ibu bapa akibat pandemik ini. Pelbagai perancangan telah dilakukan termasuklah kerjasama dengan pihak PIBG, penyelarasan bantuan daripada PERKESO, penempatan murid-murid terjejas ke asrama sekolah, dan program kaunseling bersama-sama para kaunselor sekolah untuk membantu menstabilkan emosi dan mental yang terkesan akibat pandemik ini. Kebajikan guru dan warga sekolah lain yang terjejas akibat COVID-19 juga tidak dilupakan.

Beliau merumuskan bahawa KPM telah melaksanakan pengoperasian yang dirancang dengan baik dan pelbagai SOP baharu telah ditetapkan untuk membolehkan sekolah beroperasi sebagai satu kawasan yang selamat untuk murid hadir secara bersemuka. Beliau menyuarakan harapan daripada pihak kementerian agar ibu bapa bekerjasama untuk menyokong usaha yang dilakukan oleh pihak kementerian untuk kesinambungan pendidikan murid.


Pengoperasian Tadika Swasta dan Pusat Perkembangan Minda di Negeri Fasa 1 dan Fasa 2 PPN

Putrajaya- Kementerian Pendidikan Malaysia (KPM) melalui kenyataan media pada hari ini memaklumkan pengoperasian tadika swasta dan pusat perkembangan minda bagi murid yang berumur antara empat (4) hingga enam (6) tahun di negeri Fasa 1 dan Fasa 2 Pelan Pemulihan Negara (PPN).

Hal ini berikutan KPM mendapati masih terdapat kekeliruan berkaitan dengan pengoperasian tadika swasta dan pusat perkembangan minda bagi murid yang berumur antara empat (4) hingga enam (6) tahun tersebut. Menurut KPM,

Â … semua tadika swasta, tadika di sekolah swasta, tadika di sekolah antarabangsa dan tadika di sekolah ekspatriat serta pusat perkembangan minda bagi murid yang berumur antara empat (4) hingga enam (6) tahun di negeri Fasa 1 dan Fasa 2 telah dibenarkan beroperasi mulai 17 September 2021 untuk anak-anak yang ibu bapa atau penjaga mereka bekerja.

Tambah KPM lagi, pengoperasian ini tertakluk kepada kapasiti bilik darjah dengan penjarakan fizikal yang telah ditetapkan. KPM sentiasa komited untuk terus melakukan yang terbaik.


Calon Sijil Pelajaran Malaysia Ulangan Tahun 2021 Duduki Peperiksaan September Ini

Untuk mendapatkan maklumat terkini, ikuti kami melalui Telegram

Putrajaya – Calon yang telah mendaftar untuk menduduki peperiksaan Sijil Pelajaran Malaysia Ulangan (SPMU) tahun 2021 di 201 pusat peperiksaan di seluruh negara, bakal menduduki peperiksaan tersebut pada 21 September hingga 23 September 2021. Menurut Lembaga Peperiksaan (LP), Kementerian Pendidikan Malaysia (KPM) dalam kenyataan media pada hari ini, seramai 8077 calon bakal menduduki peperiksaan SPMU bagi tahun 2021. Bagi memastikan pengurusan dan pengendalian peperiksaan tersebut berjalan dengan lancarnya, seramai 1568 petugas peperiksaan telah dilantik.

Selain itu, semua calon diingatkan agar merujuk jadual waktu peperiksaan untuk mendapatkan maklumat seperti tarikh, masa, kod dan kertas peperiksaan serta arahan dan amaran yang perlu dipatuhi semasa peperiksaan berlangsung.

Menurut LP lagi, calon juga mesti membawa bersama-sama Dokumen Pengenalan Diri dan Pernyataan Pendaftaran Peperiksaan ke pusat peperiksaan. Jadual waktu peperiksaan boleh dimuat turun dari portal rasmi LP di http://lp.moe.gov.my.

Setiap calon hendaklah mematuhi Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah yang terkini yang dikeluarkan oleh KPM serta prosedur operasi standard yang ditetapkan oleh Majlis Keselamatan Negara dan Kementerian Kesihatan Malaysia bagi memastikan kelancaran pengurusan peperiksaan dan pencegahan penularan wabak COVID-19. Garis panduan tersebut boleh dimuat turun dari portal rasmi KPM di http://www.moe.gov.my.


Kerjasama Strategik KPM-KKM Mempercepat Pelaksanaan Vaksinasi kepada Murid Sekolah

Putrajaya – Sebanyak 323 orang murid berusia 16 dan 17 tahun dari Sekolah Menengah Kebangsaan (SMK) Putrajaya Presint 8 (1) menjadi kumpulan pertama yang menerima vaksin menerusi tendang mula (kick-off) Program Imunisasi COVID-19 Kebangsaan (PICK) Remaja pada pagi ini.

Menurut Menteri Kanan Pendidikan, YB Datuk Dr. Radzi Jidin, PICK Remaja merupakan program vaksinasi untuk kumpulan remaja berusia 12 hingga 17 tahun.

“Proses vaksinasi pada pagi ini berlangsung dengan teratur dan tersusun. Murid perlu mendaftar, diambil suhu badan, diikuti dengan sesi kaunseling dan persetujuan sebelum dibenarkan menerima suntikan vaksin,” ujar beliau selepas melakukan lawatan bersama-sama Menteri Kesihatan, YB Khairy Jamaluddin di SMK Putrajaya Presint 8 (1). Turut hadir ialah Timbalan Menteri Kesihatan 1 yang juga Pengerusi Pasukan Bertindak Imunisasi COVID-19 Remaja (CITF-A), Datuk Dr. Noor Azmi Ghazali.

Tambah beliau, “Kementerian Pendidikan Malaysia akan bekerjasama dengan Kementerian Kesihatan Malaysia (KKM) dan CITF bagi membantu pendaftaran murid sekolah untuk tujuan vaksinasi serta mengenal pasti sekolah untuk dijadikan pusat pemberian vaksin (PPV) kepada murid sekolah. KPM turut membantu dalam menyediakan petugas dan keperluan logistik bagi tujuan ini.”

“Kerjasama strategik KPM dengan KKM ini pastinya dapat mempercepat pelaksanaan vaksinasi kepada murid sekolah,” kata YB Datuk Dr. Radzi menerusi hantaran di Facebook beliau.


Dewan Masyarakat Mendapat Perhatian Ketua Menteri Sabah

Kota Kinabalu, Sabah – Majalah Dewan Masyarakat, terbitan Dewan Bahasa dan Pustaka (DBP) mendapat perhatian YAB Ketua Menteri Sabah, Datuk Seri Panglima Hajiji Noor kerana majalah tersebut dilihat berupaya menyampaikan wadah dan isu semasa berkaitan dengan masyarakat. DBP melalui Dewan Masyarakat Bil. 09/2021 mengambil inisiatif menampilkan analisis mengenai Sabah Maju Jaya (SMJ) bagi menghuraikan perubahan landskap sosioekonomi di negeri itu.

Dewan Masyarakat keluaran itu bukan sahaja memaparkan wawancara eksklusif editornya, Aninah Janang dari Bahagian Majalah, Jabatan Penerbitan DBP bersama-sama YAB Datuk Seri Panglima Hajiji yang membicarakan hala tuju pembangunan Sabah dan harapan beliau untuk membawa Sabah ke fasa SMJ, malah sebanyak tujuh orang penulis dalam pelbagai bidang dan kepakaran turut menganalisis pelbagai pencapaian dan strategi pembangunan yang sedang dan akan dibangunkan di negeri Di Bawah Bayu ini.

Tujuh orang penulis tersebut ialah Profesor Madya Dr. Ramzah Dambul – “SMJ: Pelan Pembangunan Bertunjangkan Jati Diri dan Teknologi“; Dr. Lee Kuok Tiung – “Datuk Seri Panglima Hajiji Noor: Figura Politik yang Disegani“; Datuk Joniston Bangkuai – “Pembangunan Sektor Pelancongan Teras Utama Pelan Strategik SMJ“; Dr. Rafiq Idris – “Potensi Ekonomi di Bawah Inisiatif SMJ“; Dr. Asri Salleh – “Sabah Maju Jaya: Jalan ke Hadapan“; Dr. Lai Che [email protected]. Latip – “COVID-19: Pendekatan Komunikasi Mempercepat Imuniti Kelompok di Sabah“; dan Hasyuda Abadi – “Sabah Maju Jaya“ (puisi).

Maka itu, YAB Datuk Seri Panglima Hajiji pada petang ini bersetuju menerima kunjungan hormat DBP yang diketuai oleh Pengarah DBP Cawangan Sabah, Puan Aminah Awang Basar bersama-sama pegawai DBP, Puan Aninah Janang dan Encik [email protected] Awang. Dalam pertemuan itu, YAB Ketua Menteri melahirkan kepercayaan yang tinggi terhadap bahan terbitan DBP, khususnya dalam konteks penggunaan bahasa Melayu yang baik. Atas kepercayaan ini, sebanyak 20 ribu naskhah Dewan Masyarakat Bil. 09/2021 telah ditempah oleh Pejabat Ketua Menteri Sabah dan akan diedarkan kepada Ahli Dewan Undangan Negeri Sabah yang akan bersidang esok dan beberapa institusi di negeri Sabah.

Kita mempercayai DBP sebagai gedung bahasa Melayu yang baik. Oleh itu, majalah ini akan kita edarkan kepada beberapa institusi di negeri ini,” ujarnya ketika membelek kulit Dewan Masyarakat Bil. 09/2021 yang memaparkan tajuk “Perjalanan Menuju Sabah Maju Jaya.


Semangat Juang Masyarakat Perlu untuk Memartabatkan Bahasa Melayu

Kuala Lumpur – Bersempena dengan Pesta Buku Antarabangsa Kuala Lumpur (PBAKL), Institut Terjemahan dan Buku Malaysia (ITBM) telah menganjurkan sesi Wawancara Sofa Putih pada pukul 1.00 tengah hari tadi di Dewan Tun Hussein Onn, Aras 2, Pusat Dagangan Dunia Kuala Lumpur (WTCKL), dengan topik menarik “Bahasa Melayu: Kukuh di Dalam, Meluas di Luar“.

Memulakan sesi wawancara tersebut, Felo Utama Institut Kajian Etnik (KITA), Universiti Kebangsaan Malaysia (UKM), YBhg. Prof. Emeritus Dato’ Dr. Teo Kok Seong menyatakan bahawa semangat dan momentum perjuangan bahasa Melayu pada hari ini berada pada skala lapan daripada 10 kerana kebanyakan masyarakat begitu teruja dengan gagasan bahasa Melayu sebagai bahasa negara selain daripada bahasa kedua Persatuan Negara-negara Asia Tenggara (ASEAN) sebagaimana yang telah dilafazkan oleh YAB Perdana Menteri.

Semangat perjuangan ini penting untuk diwartakan sebagai satu dasar negara  dan tidak cukup sekadar hanya menjadikannya sebagai agenda negara sahaja. Kita perlu mencontohi negara jiran kita, Indonesia yang mewartakan kewajipan kepada setiap Presiden negara tersebut mengantarabangsakan bahasa Indonesia pada tahun 2009.

Tambahnya lagi, Malaysia tidak mempunyai budaya terus membina sesuatu agenda yang diangkat tetapi hanya budaya terus ganti yang menjadikan negara ini masih kekal di takuk lama dan tidak akan ke mana-mana.

Beliau juga berkata, masyarakat tidak ada jati diri atau identiti sehingga membiarkan bahasa Melayu dilacurkan. Situasi ini juga menunjukkan bahawa Malaysia gagal untuk membentuk sebuah negara bangsa kerana hanya 80 peratus yang mengangkat martabat bahasa Melayu dan selebihnya bukan sahaja tidak peduli bahkan menentang perjuangan tersebut.

Sebagai warganegara, pemartabatan dan pemerkasaan bahasa Melayu sepatutnya bersifat sukarela dan bukannya seperti sekarang ini yang lebih berbentuk paksaan. Bahkan, kita juga boleh melihat ada nya bantahan daripada tokoh-tokoh Melayu sendiri tentang gagasan bahasa Melayu sebagai bahasa negara. Situasi ini merupakan bukti kegagalan kita kerana orang Melayu sendiri menentang pemartabatan bahasa Melayu.

Menurut beliau, aspek ketulenan bahasa Melayu sangat penting dalam usaha untuk memartabatkan bahasa Melayu di negara ini. Kebanyakan masyarakat negara ini kekurangan jati diri dan lebih gemar menggunakan bahasa Inggeris atau bahasa lain berbanding dengan menggunakan bahasa Melayu tulen. Contohnya, kebanyakan masyarakat pada hari ini lebih gemar menggunakan perkataan “deposit“ berbanding dengan perkataan “cengkeram“, “iftar“ berbanding dengan “berbuka puasa“ dan lain-lain lagi.

Menutup perkongsiannya, beliau turut menyatakan bahawa sikap orang Melayu sebagai penutur jati bahasa Melayu itu perlulah diubah. Beliau mengemukakan teori, iaitu orang Melayu Malaysia bukan kelompok etnobahasa dan berharap agar teori tersebut adalah salah. Hal ini kerana etnobahasa akan bermati-matian memperjuangkan bahasanya dan tidak sesekali memperlekeh dan mempersendakan bahasa tetapi sikap ini tidak ada dalam diri orang Melayu di negara ini.

Menurut Pegawai Khas Perdana Menteri, iaitu YBrs. Dr. Kamarul Zaman Haji Yusoff yang merupakan ahli panel kedua pula menyatakan bahawa perjuangan memartabatkan dan memperkasakan bahasa Melayu sebagai bahasa kebangsaan walaupun hanya pada skala lapan daripada 10, tetapi beberapa komponen penting telah terlibat dalam perjuangan tersebut. Antaranya termasuklah Pejabat Perdana Menteri, Menteri Luar Negeri, para penjawat awam dan lain-lain lagi.

Jadi, saya melihat polisi pemerkasaan bahasa Melayu tidak akan menjadi perkara yang bersifat sementara sahaja seperti yang dibimbangi oleh segelintir masyarakat. Walau bagaimanapun, kita memerlukan perancangan yang lebih teliti dan rapi berkaitan dengan setiap polisi untuk memperkasakan bahasa Melayu.

Beliau juga bersetuju dengan pandangan YBhg. Prof. Emeritus Dato’ Dr. Teo Kok Seong supaya agenda ini menjadi satu dasar dan diinstitusikan agar jika berlakunya perubahan pada peringkat kepimpinan negara, usaha pemartabatan bahasa Melayu tidak akan terkesan.

Kita juga perlu mewujudkan insentif bagi menjadikan bahasa Melayu menarik untuk digunakan oleh masyarakat selain hukuman yang akan dikenakan sebagaimana cadangan dalam pindaan Akta Dewan Bahasa dan Pustaka (DBP).

Beliau juga berkata, antara resolusi dalam simposium bahasa Melayu yang berlangsung baru-baru ini ialah jika kerajaan benar-benar mahu merealisasikan pemartabatan bahasa Melayu, kesilapan mesti diubah dan dibetulkan.

Walaupun terdapat segelintir orang Melayu yang menentang agenda pemartabatan dan pemerkasaan Melayu, jumlahnya kecil dan penentangan tersebut juga mampu menyemarakkan lagi semangat perjuangan pihak yang ingin memartabatkan dan memperkasakan bahasa Melayu.

Menurut beliau, segala kritikan yang disuarakan akan diambil perhatian termasuklah perkara yang menyatakan bahawa bahasa Indonesia sewajarnya menjadi bahasa rasmi ASEAN berbanding dengan bahasa Melayu. Dalam simposium yang berlangsung baru-baru ini juga, para pembentang dari negara Indonesia turut mengakui dan bersetuju bahawa bahasa Indonesia berasal daripada bahasa Melayu dan menyanggah kenyataan awal oleh seorang menteri dari negara tersebut.

Kita mungkin perlu meminda akta pertubuhan bagi memastikan setiap pertubuhan yang ingin didaftarkan di negara kita selepas ini diwajibkan menggunakan kata singkatan dalam bahasa Melayu. Bagi akronim pula, kementerian yang menggunakan bahasa Inggeris juga boleh dipinda melalui aspek pentadbiran.

Tambahnya lagi, segala langkah untuk pemartabatan dan pemerkasaan bahasa Melayu ini telah dikumpulkan dalam resolusi simposium bahasa Melayu yang berlangsung baru-baru ini. Beliau turut menyatakan bahawa akan ada perubahan besar dan drastik dalam usaha memartabatkan dan mengantarabangsakan bahasa Melayu selepas ini namun masih belum boleh diumumkan secara terbuka kepada umum. Pemartabatan dan pengantarabangsaan bahasa Melayu sebenarnya usaha jitu YAB Perdana Menteri dan memerlukan sokongan daripada masyarakat.

Mengakhiri sesi Wawancara Sofa Putih, pemudah caranya, Tuan Sayed Munawar Sayed Mustar berkata, beliau kurang gusar tentang orang Melayu yang bersifat etnobahasa kerana melihat bahasa ini elemennya budaya. Jika budayanya baik, maka orang Melayu menjadi etnobahasa yang baik. Orang Melayu perlu diperkukuh institusinya dengan pemimpin yang bagus dan budaya yang betul untuk menjadikan bangsa yang paksinya etnobahasa.